text:
Presencia di un malesa mortal di bushi raporta pa Aruba
Varios sambuyado local a observa bushi (“Long-spined sea urchin”, Diadema antillarum) morto y muriendo den Aruba su awanan costal, locual ta rekeri e atencion y accion di nos comunidad.
Segun Tatiana Becker, MSc. ing. (ecologo marino), e observacionnan y potretnan comparti ta casi sin duda e malesa misterioso y fatal di bushi cu ta bezig ta plama rond di Caribe causando mortalidad extenso.
Ta asina, cu na cuminsamento di juli 2022, Tatiana Becker a haci un conteo di bushi. Esaki a tuma luga prome cu e malesa misterioso matador di bushi. Asina Aruba por conta cu un “baseline” /referencia pa monitorea mortalidad y e recuperacion potencial di e bushinan.
E mortalidad halto ta afecta mas tanto e bushinan, cu ta un especie indicativo pa e salud di un ecosistema di coral. Door di nan importancia ecologico como herbivoro (comedo di alga), similar na e gutunan (“parrotfish”), e salud di e especie aki tin implicacionnan pa e sector turistico y pa piscadornan cu ta depende di nos ecosistema costal.
Locual a ripara na por lo menos dos sitio na Aruba ta, cu e bushi ta perde su tehido y spinanan. Nos ta referi na Tres trapi y Mangel Halto.
Tatiana: “Mi ta snorkel of sambuya na Tres Trapi casi tur siman y diripiente, di un siman pa otro, mi a bin di ripara cu un cantidad grandi di bushi tabata morto y otro muriendo. No ta ami so a wak esaki, sino otro sambuyadonan tambe a wak esaki den e siman di 25 pa 31 di juli. Mi a saca potret di e bushinan cu den algun dia tabata pasando den diferente estado:
- individualnan (bushi) saludabel pega na e superficie duru di piedra (imagen 1),
- individualnan cu a los, yegando den e areanan di santo, unda nan ta saca nan spinanan (imagen 2),
- individualnan cu mas y mas perdida di spinanan y tehidonan, unda e skelet ta bira visibel (imagen 3),
- finalmente nan ta muri, y e restonan ta desintegra mas ainda door di pisca y otro animalnan marino (imagen 4).”
Raporta door di Albi Valdéz, BSc (activista conservacion marino, Divemaster). Albi Valdéz a raporta su observacionnan riba e website di AGRRA, https://www.agrra.org/sea-urchin-die-off/. Mientras cu ta revisa e observacionnan, e potretnan y conteonan ta duna un indicacion cu e situacion pa Aruba su bushinan no ta mustra dje bon ey.
Ya caba a planea pa ripiti e conteo pa duna un idea di e porcentahe di mortalidad na Tres Trapi y Mangel Halto. Algo cu ta di sumo importancia ora di planea y maneha, y conserva nos bushi.
Di parti di Directie Natuur en Milieu(DNM) nos ta urgi tur sambuyado pa raporta nan observacionnan y manda potretnan di e bushinan pa nos via info@dnmaruba.org y tambe AGRRA (uzando e link ariba), cu ta yuda verifica su presencia y plamamento den nos costanan. Hasta ora no tin bushi morto of muriendo, e informacion por ta hopi valioso pa cientificonan y manehadonan di nos recursonan (DNM y FPNA). Tambe pa evita cu e malesa ta sigui plama, sambuyadonan mester percura pa haci nan wetsuits y ekipo di sambuya bon limpi cu awa dushi despues di cada sambuya y evita sambuya den un sitio unda tin indicacion di malesa (“sitio contamina”) pa un “sitio limpi”. Pa ultimo, mester evita pa mishi of move bushinan bibo, morto of muriendo.
DNM ta agradecido na Tatiana Becker y Albi Valdez pa nan aporte y observacion cu a wordo raporta. DNM cohuntamente cu FPNA- Parke Arikok a reuni tocante esaki y Prke lo hasi buseonan necesario na sitio cu ta Parke Marino.
-
-
Archives
- August 2022
- July 2022
- June 2022
- May 2022
- April 2022
- March 2022
- February 2022
- November 2021
- October 2021
- September 2021
- July 2021
- June 2021
- May 2021
- April 2021
- March 2021
- February 2021
- July 2020
- June 2020
- August 2019
- July 2019
- June 2019
- May 2019
- April 2019
- March 2019
- February 2019
- January 2019
- October 2018
- September 2018
- August 2018
- July 2018
- January 2018


c: text/html

text:
WILLEMSTAD – Atrobe e kantidat di studiante ku ta bai studia na Hulanda a baha. Djasabra awor 166 studiante ta sali pa Hulanda bou di guia di Stichting Studiefinanciering Curacao, SSC. Aña pasá e kantidat tabata 181 i 204 studiante a bula na 2020 ku SSC pa Hulanda.
Di e 161 studiantenan 126 ta bai hasi un estudio HBO. Djeskuater studiante ta bai sigui un estudio riba nivel di MBO i 26 studiante ta bai universidat. E siudatnan mas popular pa bai keda ta Den Haag, Rotterdam i Amsterdam.
Djasabra tin dos buelo di KLM ku lo hiba e studiantenan. E promé buelo ta 14.25 i e di dos ta 18.15. Djesseis studiante ta bai mas promé e siman aki.
Na Schiphol un mèntòr lo risibí e studiantenan. E mèntòr a sera konosí kaba virtual ku e studiantenan. Tambe tin studiantenan di SSC, ku a kuminsá nan estudio aña pasa, ku boluntariamente ta duna un man na ora di risibí i guia e studiantenan.
Seguidamente nan lo bai ku bùs nan respektivo siudat. SSC a regla un kamber pa tur studiante ku a pidi pa hasi esei pa nan.

robotstxt: allowed

filter: keep


text:
E miho sonjonan ta esunnan cu bo ta sonja lanta!
Bo tabata sa?
Bo sa cu nan ta bisa cu e miho sonjonan ta esunnan cu bo ta sonja lanta, cu bo wowo habri.
Sera bo wowonan un rato asina y bay bek den e tempo cu bo tabata un mucha.
Pensa riba lo siguiente: ‘Kico bo kier a bira dia bo bira grandi?’
Bo a logra esaki? Pakico si of pakico no?
Awo habri bo wowonan y pensa pa bo mes, si ainda bo tin e mesun sonjo of deseo.
Kico bo lo kier hasi pa logra loke bo a sonja di dje y podise te hasta un tiki mas!
Scirbi nan pa bo mes den un schrift of notebook.
Repasa nan tur dia. Ki stap bo kier of por tuma awe?
Hasi’e sin miedo!
Y majan atrobe hasi e mesun ehercicio.
Y otro majan.
Y tur dia cu ta sigi.
E miho sonjonan ta esunnan cu bo ta sonja lanta!
Bo tabata sa?
Ban hunto hasi nos sonjonan pa nos bida realidad.
Tambe pa nos comunidad.
Y pa nos mundo!
Exito!
Bo mag comparti bo experencia cu e lesadornan di Comprondiendo Bida riba e pagina di Facebook.
E forma cu nos ta pasa e periodo di Cuaresma a cambia. Hendenan riba 50 anja por corda con antes nos no tabata come nada dushi den Cuaresma.
E forma cu nos ta pasa e periodo di Cuaresma a cambia. Hendenan riba 50 anja por corda con antes nos no tabata come nada dushi den Cuaresma. Na scol nos tabata haja un potchi unda nos tabata warda tur cos te ora cu Cuaresma pasa nos ta come nan. Cuaresma tabata un periodo di kietud, pa hende por refleha riba bida, morto y resureccion di Hesus.
Awendia den Cuaresma tin tur sorto di actividad festivo y jen di desorden. Toch ainda tin hende cu ta mantene tradicion di nan mayornan y ta tuma Cuaresma como un periodo pa refleha riba bida. Y pakico no? Den e quietud di nos bida, den semana santa, ban pensa kico nos kier aporta pa un mundo mas felis. Si Hesus por a wak bo di un distancia, kico e lo pensa di bo bida?
Den e fin di siman druk aki, ban usa nos birtudnan. Cortesia, pasenshi, compashon,. Corda cu no ta den e ‘cosnan grandi’ e milagernan di bida ta sinta, pero den e milagernan chiquito cu nos ‘cada un’ por hasi tur dia…dor di lanta mainta y dedica nos bida na ‘sirbi’ bida, ta positivo, pidi despensa pa e foutnan y dolornan di pasado. Podise nos por juda crea un miho mayan, dor di crea un miho ‘awe’ den cada momento cu nos ta biba, cu nos ta existi…Y si Hesus por wak mi for di un caminda den e cuaresma aki, mi lo spera cu e lo ta satisfecho cu loke e ta mira.
Un dia bo lo biba e momento magico aki na bo isla: pasobra Aruba ta un Dushi Tera!’
Dos siman pasa mi a bay un concierto cu mi nieto den un stadion grandi na Hulanda. Tabata e prome wega tambe di Hulanda y e organisadornan a combina e concierto y e wega di futbol na un forma hopi sabi. Den e stadion tabatin pantajanan supergrandi pa wak e wega entre e dos mitanan di e concierto. Tabata un experencia bunita, casi magico pa mira un stadion jen di hende bisti na oranje y cu un solo pensamento y focus: ‘Tur kier pa Oranje gana!’.
Semper ora mi experencia un evento masal asina, mi ta sinti e deseo pa un dia biba un actividad asina cu ta uni gran parti di nos pueblo chikito di Aruba den un solo curason y pensamento.
No solamente di pafo, pero di paden. Den un union cu ta crea e energia ey cu ta hasi cosnan grandi posibel y juda sana un pueblo y su famianan unda cu tin mester.
Den mesun rosea mi ta sinti cu ta lastima cu cada dia mi ta lesa den corant y via medionan social cu tin asina tanto violencia, ladronicia, accidente y desunion. Mi ta lesa e vocabulario cu hubentud ta usando cu otro y mi ta pensa. ‘Unda respet a keda ora ta usa palabranan hopi mahos pa insulta otro’. Mi ta mira mescos den scenario politico.
Y mi curason ta bolbe bay bek na e momentonan magico di e concierto y mi ta pensa ‘Un dia, Ingrid. Un dia bo lo biba e momento magico aki na bo isla: pasobra Aruba ta un Dushi Tera!’.
E poesia ‘ELEVATION’ ta saka for di e buki “Nameless di Jermin Bell. Publica cu ayudo financiero di ” Prins Bernard Cultuur Fonds Caribisch gebied.
Pabien Jermin! Bo a hasi anja awe, un bunita dia pa Comprondiendo Bida comparti e pensamentonan aki di e periodo cu bo a lansa bo buki ‘Nameless’.
CB: Si bo lo tin dos ora den bo bida pa jena cu loke mas lo hasi bo felis, – e magician ta duna bo un regalo-… con bo lo jena e dos oranan aki?
Jermin Bell:Mi lo tuma 10 minuut pa sinja tur hende na mundo con pa medita. Dj’ey tur hende na mundo y ami lo medita pa 50 minuut y e siguiente ora mi lo pas’e hungando tennis cu e ruman nan Williams y Rafael Nadal.
CB: Bo kier comparti un poema cu nos lesadornan? Esun cu mas a touch bo alma ora bo a scirbi’e!
Jermin Bell: Tur mi scritura nan ta bin for di mi alma, pues tur ta toka mi alma. Siguiendo riba e topico di nos hoben nan mi ta kere cu Elevation ta scritura cu sigur por duna e hoben y tur lesado un speransa den nan mes y den humanidad. Paso e ta papia over e don cu cada ser humano tin den nan pa por eleva nan alma na otro dimension nan cu ta existi.
Elevation
In every single one of us there’s a fire that burns
This fire elevates us
It motivates our decisions
As human beings we are prone to make mistakes
To act ungodly
To act as … human beings
In the face of our spiritual leaders and ancestors
In the face of solutions
We choose to act as human beings
Do we really need to be inspired?
There is music, there are movies, documentaries, motivational speakers, poems, sketches and enough people to show us the way
Yet we look away
Because… we’re human beings
But are we really?
When do we choose to be human?
If I told you that we are more than human beings, would you believe me?
Because the truth is that we are
The fire inside our hearts is everlasting
And no matter how many times we attempt to put it out with our silly types of water, saying that we’re only human.
We’re reminded again when the fire starts burning.
Let the fire burn the humanity out of you
And become more than only a being
Become the more, the beyond… become the ultimate entity
Allow the enigma to manifest and elevate you to a dimension where everything is infinitely better than what you could have imagined.
Because you are ready for it… this I know because you have a fire that burns …
CB: E poesia ‘ELEVATION’ ta saka for di e buki “Nameless di Jermin Bell. Illustracion nan ta di Marco Biemans”. Publica cu ayudo financiero di ” Prins Bernard Cultuur Fonds Caribisch gebied.
E recorte di corant aki por pone nos puntra nos mes kico ta pasando den nos comunidad. Kico ta di mas y kico ta falta cu un hoben di 15 anja ta bay horta y destrui auto. E ta realisa kico esey ta nifica pa e donjo? E ta pa sport, necesidad of djis pa placer? Of podise e ta un forma di manda un mensahe na nos comunidad cu e kier atencion y stimacion?
E proximo articulo ta papia di un hende haja unda su curpa a casi putri ful caba. Niun hende a haja su falta? Kico ta pasando cu nos Aruba dushi tera, hopi hende ta puntra nan mes. Tin hopi cos cu ta bay robes, pero poco hende ta analisa y wak e tendencia unda nos ta bayendo. Y ta hopi normal, pasobra e lo obliga cada un di nos pa mira paden, den nan curason, nan cas y nan bida. Y esaki no ta necesariamente nan culpa.
Nos ta biba den un comunidad basa riba materialismo y consumerismo. Economia tin cu draai, tur hende kier gana mas tanto placa posibel a costo di kico y ken no ta mes importante pa tur hende. Traha pa gasta y haja mas cos. Idealismo? Kico esey ta? Cos pa hendenan cu ta zweef! No tin tempo pa nada. Bo yiu su rapport di Pasco a sali bon? E ta haja un iPad bou kerstboom! Ora e slaag pa bay Colegio, kico bo ta dun’e? Ah, un iPhone, di mes! Y despues?
Pero bo a corda di duna e mesun yiu ey un brasa y bis’e cu bo ta stim’e prome cu e la bay drumi? Bo a coregi’e dor di splik’e kico e la hasi fout? Offff, bo no tabatin tempo?
Poco poco nos ta creando un comunidad robotico, unda ta biba hunto den un cas, pero tin poco tempo pa entercambio humano. Den hopi famia no ta come hunto mas of ta sinta na mesa cada un ocupa cu su smartphone, e telefon sabi cu ta mata amor y calor (humano) pa otro. Y asina nos por sigi.
Tin un caminda bek? Si, den bo mente y curason. Y e bunitesa ta cu bo no tin nod’i predica, pero djis bay na bo curason y bo intencion. Kico ta bo deseo den su profunidad? Cada biaha cu bo por ripiti esaki pa bo mes, den e silencio di bo curason y intencion! Duna na bo sernan stima loke abo lo kier ricibi di nan. Manda e deseonan aki pa tur hende cu bo conoce. E cambio di un comunidad no ta sinta den mas represhon, pero si den mas intencion y amor. E ta cuminsa cu abo y ami! Purb’e y wak milagernan sosode den bo bida. Danki! Bo yiunan lo haja un bon ehempel riba cua nan por construi un bida felis majan!
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Awe ta dia di Pentecoste pa Cristiannan. E dia cu ta recorda cu un dia hopi anja pasa Spiritu Santo a baha cerca mama Maria y e apostelnan. Esaki tabata e promesa cu Hesus a hasi na nan cu e lo no laga nan nan so despues cu e bolbe cerca su tata den shelo. E rol di Spiritu Santo ta uno pa inspira y juda hende duna contenido na e palabra di Dios cu nan ta kere aden. Ami a interpreta esaki como: ‘Awe ta dia di pone palabra den accion’.
Hopi biaha hende ta resa pa judansa, lubidando asina nan propio forsa y boluntad propio cu Dios a duna nan pa ‘hasi nan mes’. Ta berdad cu hasi no ta facil. Nos ta asina programa dor di e mundo cu ta rondona nos. Tin hende tin miedo di loke otro hende ta pensa di nan. Otronan ta asina complacente den nan personalidad cu nan ta biba pa complace otro y no nan mes.
Di otro banda tin hopi forsa, sabiduria y crecemento den tuma bo propio decishon. Den sali pa loke bo ta kere aden. Esaki ta un caminda cu ta exigi refleccion y refocus continuo. No e caminda di mas facil. Mi no tin e contesta pa mi mes tampoco si e ta esun mas satisfactorio pa nos crecemento interno.
Awe ta un dia cu mi ta pensa hopi riba kico mi kier. Mi ta scroll riba mi pagina di Facebook y mi ta puntra mi mes si esey ta e caminda unda mi kier ta.
Mi silencio ta guia mi na un caminda. Mi no sa unda. Mi ta bisa Spiritu Santo danki pa su inspiracion pa mi jega na e lugar cu ta hasi mi curpa, alma y espiritu felis.
Djis pa awe, hasi un accion di amor y caridad. Pa un hende, pa naturalesa, pa e mundo, pa Dios…
Na caminda pa Maart 8, Dia Internacional di Hende Muhe: Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos sion:’Un mundo cu mesun derecho pa tur’…
Na caminda pa Maart 8, Dia Internacional di Hende Muhe:
Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos vision:’Un mundo cu mesun derecho pa tur’…
Den un comunidad ideal:
1 E famia ta central.
2 Tin oranan di trabou flexible y posibilidad di traha part time y traha for di cas.
3 Tin bon condicionnan di trabou secundario.
4 Tin training di personal riba contenido di trabou.
5 Tin training di personal riba desaroyo personal y calidad di bida (stress/wellness).
6 Tin judansa social cu ta tene cuenta cu e realidad di e trahado y ta traha na prevencion, na lugar di traha curativo. Esaki ta nifica cu ta warda pa problema escala prome cu duna judansa. E ora ta laat y ja danjonan ireparabel por a tuma lugar cu tin ora no por cura mas, cu tur bon intencion di mundo.
7 Tin un bon structura di coperacion bou habitantenan y judansa di instancianan social y educativo den bario cu ta sali for di e necesidadnan di e habitantenan mes.
8 Ta stimula hendenan muhe pa copera cu otro y si ta necesario traha den forma di coperativa.
9 Ta duna informacion y educacion na majornan con pa lanta nan jiunan segun e declaracion internacional di derechonan humano y derechonan di mucha.
10 Ta stimula un mente critico y asertivo cerca e hende muhe cu hopi biaha ta cabes di famia. Asina e por educa su jiunan di chikito pa sa nan derecho y ta evita manipulacion di instancianan y personanan individual.
11 Poniendo e hende muhe central den desaroyo di un pais ta e unico forma pa un dia jega mas cerca di e ideal pa bira ehempel pa mundo.
12 Ta honra no solamente e hende muhe cua bira exitoso dor di un carera briyante, pero tambe e hende muhe cu a lanta su hopi yiunan su so fregando vloernan di otro hende, lorando man cu bolo y snacks y bibando di un suma minimo di asistencia social. Tambe e grupo grandi di hende muhe cu ta juda otro den silencio, ta resa y pidi pa otro den silencio. Hende muhe ta e curason cu ta laga nos sociedad briya y vibra.
Natalie no tabata ‘djis’ un adicto mas, pero un ehempel cu semper tin un caminda pa un bida miho. Natalie, un bida cu a inspira…
Natalie, un bida cu a inspira…Mi a conoce Natalie hopi anja pasa, den anjanan 90. Caminda mi a conoce Natalie ta mescos cu hopi hende, como adicto riba caja, pidiendo placa pa cuminda. Buscando trabou di parti flyer pa e por haja poco placa. Natalie tabatin algo special, e tabata comparti su storia di bida. Natalie semper a bisami cu e kier a cambia su bida, pa por tin su yiu cerca dje, pero cu esaki ta asina dificil una bes cu bo drenta den e bida di droga. Natalie tabata conta di su dolor di bida, cu e sa cu e ta hasi su famia dolor, pero tambe di su amor pa hende. E ta conta semper aserca cu e no ta un mal hende, cu e ta stima hende. Mescos cu hopi hende tin ora mi ta dun’e placa of trabou pa parti flyer.
Natalie tabata e personahe riba e potret cu a gana e competenciadi potret ‘Nos hendenan’ na ocashon di 30 anja di Checkpoint Color. E scolnan a haja camara pa laga nan alumnonan saca un potret di nan gusto cu ta refleha amor of algo impresionante. Devah Leenheer tabata e mucha muhe di 12 anja den 6e klas cu a capta un momento den bida di Natalie cu di berdad, berdad a bisa mas cu un miyon palabra. Tabata un potret di Natalie para dilanti di un palo di lus ta come un ijscream. Patras di Natalie tabata mira e edificio di Royal Plaza. E potret a gana pasobra e tabata refleha un contrast asina grandi entre e desaroyo cu Aruba tabata pasando aden y un hende cu no por a haja su lugar den e rapides di desaroyo. Den wowonan di Natalie por a mira e bashi y tristesa di un ser humano cu no a haja su caminda den un mundo sano.
Hopi anja a pasa y mi a topa Natalie atrobe na un anochi di fiesta di Viva La Donna Day, un evento pa trese alegria y beyesa den bida di hendenan cu cancer. Mi a topa un Natalie cu a rehabilita y nos a hiba un bunita combersacion. Natalie a conta Edjean Semeleer y ami tocante su cancer, tocante su bida cu a cambia danki na Adopt an Addict Foundation. E ora a bira cla pa mi dicon semper mi a para y scucha Natalie. Natalie no tabata ‘djis’ un adicto mas, pero un ehempel cu semper tin un caminda pa un bida miho.
Natalie a duna contenido na su palabranan di kier un bida miho y Dios a pone e hendenan corecto riba su caminda pa jud’e. Natalie a cumpli cu loke por ta un mision grandi den bida, pa inspira otronan pa no tuma e caminda di droga. Natalie a modela na e Pink Runway, e iniciativa di Merveline Geerman cu a bira un evento nacional dor di e sosten di Mary Jo Foundation. Den comiensa di siman cancer a gana e bataja cu Natalie tabata bringando cu sosten di asina tanto hende cu ta admir’e y stim’e. E potret aki riba ta refleha pa mi un titulo cu mi a scirbi pa un otro articulo ‘Mi ta muhe, mi tin cancer y mi ta bunita…‘ Cu Natalie drumi dushi den brasa di nos Creador, cu pas y alegria companja su alma den e mundo spiritual.
Amor ta tambe bisa hende ‘bondia’ ora bo topa nan, maske bo no conoce nan. Esaki ta bon custumber Arubiano. Bon dia, con ta bay, danki, un brasa, mi ta stima bo, mi por juda bo?
Topa e dulsura den bo propio curason…asina bo por haja e dulsura den cada curason! ~Rumi
Awe tabata ‘Dia di San Valentin’, un dia cu nos ta mustra nos amor y carinjo na hendenan cu ta rondona nos. Hopi hende ta demostra esaki cu regalo, un flor, un cena hunto.
Ayera nos por a mira cu un capa grandi di Groenland a smelt. Consecuencia di esaki lo ta cu e nivel di lamanan rond di mundo lo subi. Esaki ta bin dor cu e clima ta birando mas y mas cayente. Esaki ta puramente dor di actitud di e ser humano. Dia di Amor y Amistad por ta un dia tambe pa nos pensa riba nos amor pa e mundo unda nos ta biba.
Amor ta un palabra grandi… eigenlijk no un palabra, pero un actitud, un principio di bida.
Amor ta tambe bisa hende ‘bondia’ ora bo topa nan, maske bo no conoce nan. Esaki ta bon custumber Arubiano. Amor dor di cuida bo bestianan na un forma digno. Amor dor di respeta e derecho di e otro. Amor dor di e sonrisa riba bo cara ora mi cumpra den bo tienda. Bon dia, con ta bay, danki, un brasa, mi ta stima bo, mi por juda bo?
Eynan ‘Amor’ ta cuminsa… den e cosnan simpel di tur dia…y hunto nan ta resulta den un otro forma di mira bida…naturalesa y nos mundo!


text:
Den nomber di yuinan, nieto i nietanan , ruman nan i demas famia, kier a gradici tur esnan cu di un forma of otro a mustra nan bon atencion durante bida, malesa, fayecimento I entiero di nos defunto stima:
SONIA MAGRIET HENRIQUEZ MADURO
Mihor conoci como: Son, Mama I Nana na su nieto I nieta nan, subrino , subrina nan I hijanan
Un danki special ta bai na Oncologie, dr. cas A. Dirksz, personeel Koningin Wilhelmina Kankerfonds, LIONS club of Aruba, tur bishita di familiar nan I conocirnan, na tur es’nan cu tawata tine den nan oracion, Dios bendiciona boso.
Nos ta invita tur hende pa compaña nos na Santo Sacrificio di misa cu ta tuma lugar diadomingo awo 14 augustus 2022 8or mainta na Inmaculada Conception na Santa Cruz.
Tambe diadomingo 21 augustus I 28 augustus 2022, 8or mainta na Inmaculada Conception Santa Cruz


text:
E caso di permiso di un preso pa pasa un tempo cortico cu su famia a lanta hopi discusion. Nos noĀ ta bay discuti aki e detayenan di e caso di e permiso mes. Nos tin un sistema elabora estableci paĀ atende privilegio provisional pa tur preso, di e delito menos grave na esunnan mas pisa. Cu den eĀ caso aki e autoridadnan concerni a actua corectamente, no ta bay ta parti di e editorial aki.
Loke si nos ta bay trata, ta e hecho cu un parlamentario ta expresa su opinion encuanto e caso aki.Ā Nota bay tanto pa su opinion di e caso specifico aki, pero tocante derecho (y deber) cu e tin paĀ cuestiona maneho di e ministro responsabel pa e cartera aki. E derecho cu e tin ta consisti di variosĀ aspecto. Un ta cu e mester por haya un contesta adecua di parti di e mandatario, y riba un terminoĀ adecua tambe. Si acaso e persona y su partido ta desea di interpela e mandatario riba su maneho,Ā esey ta nan bon derecho como parti di parlamento, y e presidencia mester percura pa esey por tumaĀ luga. Aki nos a toca un tema sensitivo, y no pa prome biaha, cu e presidencia di parlamentoĀ aparentemente no tin nada di bisa y ta subordena na deseo di e poder ehecutivo.
Asina ta cu e derecho di interpelacion a bira un frase bashi pa basta tempo caba. No pa promeĀ biaha nos ta opina cu e ministronan mes por defende nan mes, y no mester di un presidente diĀ parlamento pa duna nan proteccion, haciendo reunion normal di parlamento imposibel.Ā Pero, e asunto no a keda na un silencio di banda ehecutivo. Diripiente e persona en cuestion, deteniĀ na KIA, ta haya e facilidad pa expresa su mes dilanti camara di television di e planta nacional, cuĀ gobierno di turno responsabel pa su maneho. Autoridadnan hudicial ta coopera pa duna acceso na eĀ periodistanan pa haci e entrevista, algo cu dificilmente por a tuma luga sin āvisto buenoā di eĀ ministro concerni. Kico a sucede aki? A duna posibilidad na un persona encarcela pa duna suĀ opinion tocante un politico, cu ta paga cu placa di pueblo pa duna opinion, irespecto cual esaki ta,Ā unda y ora cu e ta haya esey adecua.
Nos no ta bay comenta tocante e contenido di e entrevista, si tabatin elemento aden cu porĀ considera menasante pa e politico. Si esey ta asina, nos conoce e politico como un persona hopiĀ capaz pa cana e caminda di husticia pa haya su rason. E no mester di nos den esey. Pero awor eĀ punto cardinal di e asunto manera nos ta mirāe: e canal di television, nos por supone, a actuaĀ manera nan a actua, pasobra nan ta basa nan mes riba e derecho y libertad di expresion di e presoĀ cera na KIA. Nos no ta ni bay discuti aki si e permiso cu e dirigencia di KIA a duna, cu of sinĀ orden di e ministro, pa tene e entrevista, ta duna corectamente. Si nan ta haya cu si, esey ta habriĀ caminda pa den futuro mas preso, independiente di e delito cu nan a comete, por haya bos for diĀ prizon, basa riba e precedente aki. Si no ta e idea pa di awor en adelante duna oportunidad na masĀ persona interna na KIA pa dirigi palabra na comunidad, gustosamente lo nos ta desea di scucha eĀ argumentonan cu ta maneha pa esaki.
Pero, tur esaki no ta e clave den e asunto aki. E clave ta cu un politico ta haci loke ta paga suĀ persona pa haci, no ta haya oportunidad di confronta esun politicamente responsabel den e debateĀ normal, pero ta keda confronta cu e preso cu ta haya e oportunidad pa dirigi palabra, menasante oĀ no, na e politico, na television nacional. Wel, nos tabata sa cu na Aruba hopi di nos ta bon denĀ inventa novedad, pero esun aki si a gana premio! Pero loke ta perde di bista ta cu e confrontacionĀ di e politico, cu su derecho di opina, cu e persona encarcela, hamas por ta substitui e confrontacionĀ politico cu e mandatario responsabel. Ta e debe e politico un contesta. Loke e mandatario mesterĀ por haya, si e tin contesta satisfactorio, ta cu prensa obhetivo ta dunāe e rason ey. Pero comoĀ mandatario bay sconde tras di un persona cu, independiente di e hecho si e mag dirigi palabra naĀ otro ciudadano for di prizon o no, menasante o no, ta nada mas ni nada menos cu core pa boĀ responsabilidad politico.
Den un par di siman di tempo nos a mira e ministro aki trompica grandemente tres biaha caba.Ā Prome e interpelacion cu no a sigui pasobra presidente di parlamento mester a protege. Despues eĀ infame atake riba su ex colega di turismo, sin ningun prueba. Y awor e incidente bergonsoso aki.Ā Si ta libertad di expresion ta e maximo interes den e asunto aki, anto TeleAruba mester mustra suĀ grandeza y concede Evelyn su seis minuut di libertad na e canal aki.


text: Siman pasa nos a encontra cu sra. Noemi Maduro kende ta presidi e Plataforma “Veiligheid in de Kinderopvang”. E comision a wordo forma despues di e incidente lamentabel di baby Noah. E meta ta pa trece profesionalnan hunto den e plataforma multi disciplinario pa brinda conscientisacion y prevencion den e centronan di cuido di mucha, pa baby di seis siman pa diesdos luna. Recien e plataforma a lansa e campaña ‘HUNTO NOS POR’ cu un poster y buki di conscientisacion cu a traha riba mas siguridad pa babynan. E buki y poster cu e 10 pasonan di prevencion a wordo comparti cu tur centro di cuido di mucha pa asina garantisa siguridad pa nos muchanan. E Plataforma ta consisti di un colaboracion di diferente stakeholders: Directie Volksgezondheid/Jeugdgezondheidszorg, Stichting Wit Gele Kruis, Fundacion Pa Nos Muchanan, Stichting Rode Kruis, Ambulance y Departamento di Mucha y Hoben. Trahando hunto cu un solo meta comun nos por logra cosnan grandi. Den luna di october Parlamento di Aruba lo haya presentacion di e bunita y importante iniciativa aki.


text:
Na momento cu tin cierto cosnan cu no ta bon cu nos Posnan di Awa dushi caminda cu tin Mulina instala mesora Deparamento di Agricultura, Cria y Pesca ta tuma accion. Esaki ta na bienestar di nos Sector Primario. Esaki nos productornan local semper ta haci uzo di e awa aki. Claro eta conta pa tur mulina cu ta den funcion cual no ta hopi. Ta esun di Pavia y esun di Savaneta cu te ainda cu ta den funcion.
E biaha aki a toca turno na esun di Pavia pa hasi mantencion y cambio riba e parti mas ariba di e mulina.
For di algun siman caba tabata prepara pa ehecuta e trabounan aki y awe for di mainta trempan coleganan y otro instancia a percura pa esaki. Tur a yega hunto awe mainta pa asina realisa e trabounan riba e mulina.
E trabou tabata ensera di kita e parti mas ariba di e mulina caminda e mulina ta cu ta conecta cu e guia na momento cu biento supla y remplasa esaki pa un nobo.
No tabata nada fasil pa hasi esaki ya cu mester a hasi uzo di ekiponan pisa pa tanto baha e parti bieu y pone esun nobo bek.
Awor nos productornan local por sigui hasi uzo di e awa di mulina aki sin problema pa nan cultivo.
Di parti di Departamento di Agricultura,Cria y Pesca Santa Rosa ta gradici coleganan cu a percura pa hasi e trabounan aki.
Palabra di gratitud ta bai pa nos compania estatal y su semper tin un relacion estrecho di trabou referiendo na WEB Aruba NV cu a perucra pa nan Boom Truck tabata presente pa asina e trabounan por a wordo hasi. Sin laga afo un danki na RGL Services kende a percura pa e crane cu a wordo uza.
Santa Rosa ta aprecia e coperacion di WEB Aruba NV pa cu e awa na prijs special pa e cunukero nan commercial y cu nos ta aprecia e hecho cu a mantene e prijs pa cunukero na un prijs abou.


text:
The content originally appeared on: Diario
Pa por crea futuro mester conoce e desaroyonan den pasado — *Un sistema unico di pago di trahadornan ta keda problema pa pais — *Tur pago hasta pa gastonan pa biahe mester ta adapta na realidad
ORANJESTAD (AAN) — E problemanan mas grandi cu Aruba tin riba tereno di reforma di e pais, ta con ta atende cu e pago di personal, den cual ta inclui pago na tur instancia cu directamente of indirectamente ta gobierno, incluso pues companianan di Estado cu ta wordo dirigi directamente of indirectamente dor di gobernantenan politico.
Den bida tur cos tin su limite. Ta yega un momento cu, pa por sigui cana bay dilanti, mester ahusta.
Na diferente momento den historia di Aruba, gobernacion y e forma cu tabata paga trahadornan di e aparato gubernamental, a cambia.
E sistema cu ta regla trabou y pago pa trabou den Gobierno a wordo hereda di e tempo colonial, manera na tanto ocasion DIARIO ya a trece dilanti.
Un structura complica a bira realidad di pago di trahadornan di Gobierno basa riba e reglanan colonial Hulandes, despues cu bandera Hulandes a wordo planta na Aruba.
Ora Antia Hulandes a bira realidad, e sistema Antiano a wordo introduci pa pago di servicionan y departamentonan di Aruba como parti di Antia y pa Teritorio Insular di Aruba y finalmente pa pais Aruba.
Un structura complica, completamente diferente na e structura di empresa priva, ta base di pago salarial pa e trahadornan di Gobierno, heredero pues di e sistema di pago colonial cu mester a tene consideracion cu mayoria di trahadornan, sigur den e rangonan mas halto, tabata bini di Hulanda of Curacao.
Cu e sistema di pago di trahadornan di Gobierno mester a diferencia di empresa priva, ta un hecho pa e motibo cu e mester sigura trahadornan den Gobierno, cu ta un aparato politico, cu nan bienestar ta sigura aunke e politiconan na mando no ta nan partido politico.
E dirigentenan di e departamentonan mester tabata figuranan cu ta abstene nan mes di politica partidista, loke ta diferente for di e sistema di Merca por ehempel, caminda cambio di un Presidente, ta trece cambio den e maneho pero tambe di dirigentenan di su team di maneho, cu ta baha ora e baha.
E formula ideal pa trabou den gobierno ainda mester wordo inventa.
Cu e formula na Aruba mester di adaptacion sigur ta algo cu mester acepta.
E hecho si den un posicion habri un partido politico na mando por pone un experto reconoci cu ta abiertamente sostenedor di su partido, no por ta un factor decisivo debi cu den empresanan priva, ta propietarionan ta dicidi kende ta maneha nan negoshi.
Pero e experto cu wordo nombra na cualkier posicion den Gobierno, pasobra tur posicion tin nan experto pa por haci e trabou, mester sigui e maneho di Gobierno y personal di Gobierno pues mester ricibi salarionan cu Pueblo por paga.
E salarionan cu Pueblo mester paga su aparato gubernamental ta bini di placa di belasting di tur trahador cu di acuerdo cu nan entrada mester paga belasting.
DIARIO nunca a limita su mes na atende solamente e placa cu Pueblo ta paga na loke kier yama “personal di Gobierno y di companianan di Estado”.
Miembronan di e aparato gubernamental y di Parlamento, tambe ta wordo paga cu placa di Pueblo y nan tambe mester cualifica y evita cu nan ta crea gastonan pa Pueblo.
Den e ramo aki nos mester bay contra e cantidad di biahenan cu ta wordo haci cu placa di Pueblo dor di gruponan di Parlamento y di aparato gubernamental. Delegacionnan pisa di Parlamento pa cada reunion cu surgi, mientras e resultado pa Pueblo di Aruba ta keda desconoci, mester wordo geschrap awor.
Mester revisa loke ta pasa pa gastonan cu no sikiera ta conoci pa Pueblo pa asina por reforma.
E sistema colonial y di gastonan cu ta cubri den seno di e aparato gubernamental mester cambia na caminda pa un futuro nobo, den cual e concepto mas importante di “gobierno di Pueblo”, ta bira realidad.


text:
KRALENDIJK- Ehekushon di a asina yama ‘masterplan’ ku a traha pa Bonaire International Airport (BIA) ta hopi importante. Esaki segun director di BIA, Jos Hillen.
Hillen a hasi su remarke entre otro basá riba presensia di 3 avion grandi, dos di KLM i unu di Tui, ku tataba pareu na e aeropuerto.
For di sifranan resien, por komprondé ku e kantidat di pasahero na BIA pronto lo surpasá e sifra ku tabata tin na aña 2019, ku ta e último aña ‘normal’ promé ku e crisis di Covid-19. For di un presentashon siman pasá durante Konferensia di Turismo, ta komprondé ku diferente aerolínea tin interes konkreto pa kuminsá bula Boneiru. Entre esakinan tin e kompania kanades WestJet, pero posiblemente tambe Air Canada i Copa Airlines.
Fasilidat
E fasilidatnan na e aeropuerto aktual, simplemente no ta sufisiente mas pa dil ku tur pasahero ku ta yega riba dianan hopi drùk, manera djasabra. Voral awor ku tin mas kòntròl riba dokumentu di tèst i deklarashon di salú relatá na Covid-19, tin biaha tin reinan basta largu di hende ku mester para warda den solo.


text:
Kralendijk – Resientemente Water- en
Energiebedrijf Bonaire N.V. (WEB) a hasi renobashon di su kurá na
e planta di awa na Hato i a pone un obra di arte na memoria di
Marlies van der Kouwe†. Den e lunanan tras di lomba, WEB N.V. a hasi renobashon di e kurá ku ta
pasa rondó di e planta di awa na Hato. Pa por a hasi esaki posibel, WEB
mester a deshasí di un palu di indju ku tabata morto pa basta tempu kaba,
pero tabata wantá ainda dor di e kurá ku tabata pasa rondo di dje. E palu
aki tabata tin un balor sentimental pa e famianan di Marlies van der Kouwe†
ku a pèrdè su bida e anochi di 20 pa 21 di sèptèmber 2008 na e sitio aki.
Teniendo kuenta ku e sitio aki tabata kaminda famianan a keda rekordá e
defuntu, WEB N.V. a tuma kontakto ku mayornan di Marlies van der Kouwe†
promé ku a deshasí di e palu. WEB N.V. a opta pa uza partinan di e tronkón
pa traha un obra di arte na memoria di Marlies van der Kouwe.
Famianan ta agradesido na WEB pa e manera respetuoso ku a atendé ku
konmemorashon di nan kerido Marlies.
Kralendijk – Resientemente Water- en


text:
Oranjestd-Den cuadro di maneho nobo di Minister Otmar Oduber pa loke ta trata cultura, otro siman dialuna dia 23 di juni lo tuma lugar e Cumbre Nacional di Cultura na Renaissance Convention Center.
E cumbre aki ta bin despues di diferente ronda consultativo cu a tuma lugar unda sectornan varia di nos comunidad a haya e oportunidad di participa pa asina conhuntamente yega na un maneho integral di cultural pa futuro generacionnan. E contribucion ricibi lo ta formando parti di e maneho integral nobo pa loke ta nos cultura.
Dia 23 di juni e cumbre lo inicia pa 8or di mainta te 1or di merdia unda lo tin diferente presentacionnan y tambe un workshop pa tur presente por participa riba e informacionnan treci dilanti e dia aki.
Minister Otmar Oduber lo duna su presentacion riba maneho di cultura y su vision pa loke ta trata e futuro di e parti integral aki di nos comunidad y Departamento di Cultura lo presenta e direccion di e futuro di cultura na Aruba.
Tin dos orador invita cu ta Michael Lampe, entrepreneur cultural, kende lo elabora riba “Best Practice Creative Industry”. E di dos orador invita ta Asante Salaam for di New Orleans kende lo presenta e tema di ‘Cultural Economy’, mustrando con Cultura na New Orleans a bira un pilar economico.
Minister Otmar Oduber ta invita no solamente esnan den e diferente ramo di cultura na nos isla, pero tambe tur esnan cu di un of otro forma por contribui na engrandece nos cultura.
Dialuna 23 di juni lo tuma lugar e Cumbre Nacional di CulturaPosted: June 15, 2014 in Johnny Habibe
Oranjestd-Den cuadro di maneho nobo di Minister Otmar Oduber pa loke ta trata cultura, otro siman dialuna dia 23 di juni lo tuma lugar e Cumbre Nacional di Cultura na Renaissance Convention Center.


text:
Un estudio realisa pa Universidad di Michigan a desafia e suposicion tradicional:
Zundramento ta stimacion?
Segun e estudio, e hombernan cu e casanan zundrado, ta mas sano. Ta den un matrimonio asina por retrasa e desaroyo di diabetes y promove un tratamento exitoso. Pasobra e muhenan zundrado ta regula e comportacion di nan casa relaciona cu nan salud, specialmente si nan tin problema cu diabetes. Pa yega na e conclusion aki, e investigadornan a analisa e resultado di encuesta di 1228 pareha casa durante 5 aña. Na comienso di e estudio, e boluntarionan tabatin entre 57-85 aña y 389 di nan tabatin diabetes na final di e investigacion. Asina nan a investiga e rol cu e calidad di relacion tin cu e riesgo di contrae diabetes y a haya algun diferencia hopi grandi.
E descubrimento mas sorprendente tabata cu, pa e hombernan, e aumento den calidad negativo di matrimonio ta baha e riesgo di desaroya diabetes y ta aumenta e chensnan di trata e enfermedad, unabes cu e yega. Diabetes ta rekeri e controlnan constante y e muhenan ta zundra nan casa, pa nan somete na nan, loke ta haci cu tabatin tension den pareha, pero ta mehora e salud di e hombernan.
Sinembargo, mesun cos no ta aplica pa muhe. Pa e muhenan, un bon matrimonio ta relaciona na un menor riesgo di tin diabetes cinco aña despues. Hende muhe ta mas sensibel cu homber tocante e calidad di relacion y tin mas tendencia pa experimenta un mehoracion den su salud, danki na un relacion di bon calidad.
E ‘contracara’
E hombernan por keha di e casanan zundrado, pero no ta pa gusto, sino pa necesidad. E muhenan tin un ‘carga invisibel’ den e relacion y esun di ademas di ta casa, mester encarga di tur cos cu ta sosode na cas.
E responsabilidadnan di cas y yiu(nan), casi semper, ta cay riba nan y ora e homber realisa algo, e ta hacie pa ‘yuda’ y esey despues cu e muhe a pidie y a zundr’e p’e hacie.
Mester trat’e como un responsabilidad comparti. No ta culpa di nan pa pensa asina, ta un tema cultural cu ta bin inculca den homber y muhe desde e siglonan atras. Di mes, tin persona cu ta zundrado djis pa ta, pero loke algun ta tuma como recriminacion, ta simpel pedido pa e otro coopera cu e tareanan cu ta responsabilidad di ambos. P’esey mester educa e muchanan pa wak e responsabilidadnan como algo cu ta comparti y no como algo cu uno ta ‘yuda’, ora cu pidie.


text:
Cualkier hende homber por bira tata, pero pa ta un tata ehemplar ta tuma bida largo. Tatanan ta hunga un rol sumamente importante den e bida di cada yiu y cu no por wordo yena door di cualkier otro hende. E rol di tata por tin un impacto grandi riba e yiu y ta yuda forma nan den e persona cu nan lo bira.
Tatanan ta pilarnan den e bienestar di e yiu su desaroyo emocional. Yiunan ta depende riba nan tata pa duna nan un sintimento di seguridad emocional y fisico. Muchanan kier haci nan tata orguyoso. Un tata cu ta involvi den e bida di nan yiu(nan) ta promove crecemento y forsa interior. Segun estudionan haci, ora un tata ta mustra cariño y ta apoya su yiunan, e desaroyo cognitivo y social di su yiu(nan) ta wordo positivamente afecta y e bienestar y confiansa den nan mes ta aumenta.
Tatanan no solamente tin infuencia riba ken nos ta paden, pero tambe riba e tipo di relacionan cu nos ta crea ora nos ta crece. E manera cu un tata ta trata su yiu lo influencia kico e yiu ta busca den un otro persona. Amistadnan, amantenan, parehanan y casanan cu bo yiu(nan) scohe por wordo influencia riba e tipo di relacion cu nan tin cu nan tata.
Pesey pa ta un tata ehemplar, ta importante pa semper demostra calidadnan positivo cu bo yiunan por sigui como un ehempel. Abo ta bo yiu su heroe, no lubida esaki nunca! Bo ta hopi importante den e bida di boso yiunan!
Fundacion Pa Nos Muchanan ta desea cu diadomingo awor tur tata y nan famia pasa un feliz Dia di Tata.


text:
Demasiado hende den un espacio masha chikito
Diasabra madruga a drenta informe di pelea na Blue Moon na Tanki Leendert, mesora a dirigi patruyanan na e sitio. Na yegada di e prome patruya a haya nan mes den un pelea basta formal y a pidi refuerzo pero como e caminda tabata muha y awa bashando esaki a tarda e refuerzo pa yega mesora. Entre tanto un di esnan envolvi den e pelea a bay agredi un agente policial cu un botter na su cara banda di su kashi wowo cortando e agente formalmete na su cara. Manera patruyanan a cuminza yega a pone e agente den un patruya y a bay cun’e direccion hospital pasobra e kap/corta aki tabata basta serio. Na yegada di e refuerzo a pasa basta trabao pa re-establece ordo y esnan presente no kier a bay. Polis a haci varios detencion hasta esun cu a agredi e agente. Despues di basta conmocion a logra core cu tur hende for di e sitio y asina a logra trese ordo na e sitio. Mientrastanto a drenta informe di cu e agente herida a ser interna na hospital pa posibel operacion(nan) den e siguiente oranan. Nos ta desea e agente W. un pronto recuperacion.


text:
Kenley Jansen ta sigui ku su bon aktuashon den e kompetensia nobo di MLB. E picher yu di Kòrsou djasabra a salbá su di 5 wega pa Los Angeles Dodgers. Su tim a gana ku skor pèrtá di 5-4 di San Diego Padres.
Te ainda Jansen ta kasi impekabel riba montíkulo. Djasabra ela pichá e ultimo 1 inen i un tèrsio pa registrá su di 5 wega salbá. Ela ponchá 2 batiadó i no a pèrmiti hit ni kareda.
Jansen ku ta e closer di Dodgers a picha te ku awor 9 inen i un tèrsio den e kompetensia nobo di MLB. Ela pèrmiti te ainda solamente 2 hit i 2 kareda. Mas aleu ela ponchá 12 kontrinkante i tin un persentahe di kareda limpi di 1.93.
Didi Gregorius ayera djadumingu a bati 1 hit den 4 turno na bate, pero a hasi tambe su di 5 eror den korto tempu. Djasabra ela konektá 1 hit den 5 turno.
Te ku awor Gregorius a dal 18 hit den 67 turno na bate, bou di kua 2 homerun. Su average ta di 269 punto. Su tim Philadelphia Phillies a pèrdè ku skor di 12-2 di Colorado Rockies.
Ozzie Albies i su tim Atlanta Braves a hunga ayera djadumingu un double header. Esaki tabata kontra Arizona Diamondback. Albies den e promé wega a bai de 2-0 na bate. Den e di dos wega ela haña tres turno pero no a logra dal hit tampoko. Arizona a gana ku skor di 5-0 i 7-0.
Albies tin den e kompetensia nobo di MLB 11 hit den 67 turno, bou di kua 3 homerun. Su average ta sinembargo di apenas 169 punto.
Andrelton Simmons no a hunga ayera pa su tim Minnesota Twins. E yu di Kòrsou tabata sufri di Covid-19 i pues tabata isolá ku basta dia sin mira akshon. Porsierto ku awe djaluna e ta planiá pa hunga atrobe
despues di a rekuperá dje kontagio. Te ku awor Simmons a bati 11 hit den 31 turno na bate, ku ta bon pa un average di 370 punto.


text:
Publiká riba 19 Ougùstùs 2022
Willemstad – Resientemente Sra. Crystal Loretta Siu Sem Perigault Monte a huramentá dilanti Minister di Salú, Medio Ambiente i Naturalesa Dorothy Pietersz- Janga komo dòkter di kas.
Minister Pietersz-Janga na e okashon aki a bisa ku e ta sumamente kontentu i orguyoso di tuma nota ku mas i mas hende lokal ta skohe pa bin traha bek na Kòrsou komo dòker, pasombra ta hopi importante ku e dòokter por komuniká ku e pueblo den nan idioma materna. Komunikashon efektivo entre un dòkter i pashènt ta un parti hopi esenshal ku ta subi e kalidat di kuido ku e ta duna.
Di e forma aki dr. Perigault Monte a kumpli ku eksigensianan di nos leinan vigente pa e por ehersé su profeshon komo dòkter di kas. Finalmente Minister a felisitá dr. Perigault Monte komo dòkter di kas i a deseé tur klase di éksito den su karera.
Riba potrèt por mira momentu ku dr. Crystal Perigault Monte ta huramentá dilanti Minister Dorothy Pietersz- Janga komo dòkter di kas nobo pa nos Isla.
###


text: Diabierna madruga a drenta informe di cu tin un homber herida y ta sangrando na un adres na Eagle, mesora a dirigi tanto polis como ambulans na e sitio. Na yegada di e patruya a bin logra haya sa cu esaki ta e mesun adres cu nan a bini mas tempran unda e homber lo a maltrata su pareha cu un botter un a corte y tabata sangra profusamente y e homber a bay, pero awor e homber ta eynan pero e ta herida na su parti intimo y ta bisa cu ta su pareha a haci esey. Na yegada di e ambulans nan a atende y a transporte pa hospital. Polis a pasa e caso aki den man di recherche.


text:
Pèrmit pa wega di azar
Kasinonan mester di un pèrmit di Entidat Públiko Boneiru pa bou di sierto kondishonnan eksplotá wega di azar den espasionan ku ta spesialmente destiná pa esei na hotèlnan. E pèrmit ta personal, no por traspas’é pa un otro hende. Kada kuartal e doño di pèrmit tin ku hasi deklarashon di e derecho di pèrmit di wega di azar. Tarifa di e derecho di pèrmit di wega di azar ta 1,5% di e suma bruto di entradanan di e doño di pèrmit. Mester paga e derecho di pèrmit di wega di azar pa mas tardá riba dia 15 despues di kada kuartal. Via email mester manda e deklarashon i komprobante di pago pa belasting-olb@bonairegov.com


text:
Dikon?
Bo ta sigurá bo outo, bo kas, bo bida. Awèl di kon bo no ta sigurá bo entiero pa e momentu ku bo no t’ei mas? Klaro, bo tin un seguro di bida pa bo famia no keda sin entrada, pero kiko ta pasa ku e gastunan di bo entiero ku kasi semper ta inesperá. Awendia un entiero básiko mes ta kosta entre 6.000 ku 10.000 florin. Si bo ta deseá algu mas elaborá, e gastunan por bula 12.000 florin bai. Bo sernan kerí tin ku dil ku e pèrdida di un persona stimá; no ta hustu pa duna nan e responsabilidat èkstra pa e gastunan aki tambe.
Opshon 1: Seguro di entiero regular
• Disponibel pa persona te ku 65 aña di edat.
• Suma mínimo ku por sigurá ta 4.000 florin, i máksimo 20.000 florin.
• For di 7.000 florin bo ta haña un deskuento.
• Bo ta sigurá mesora. No tin periodo di espera.
• Prima ta dependé di e suma sigurá, durashon di eseguro, edat, i kondishon di salú i sekso.
Opshon 2: Seguro di entiero ‘pa tur’
• Disponibel pa tur hende te ku 75 aña di edat.
• Suma sigurá fiho di 5.000 florin.
• Bo estado di salú no ta importá.
• No tin nodi yena deklarashon di salú.
• Prima ta dependé di edat i sekso.
• Durashon di prima ta pa bida largu.
• Periodo di espera di 2 aña.
• Restitushon di prima den kaso di fayesimentu dentro di e periodo di espera.
Kuantu?
Deseonan di kada hende ta diferente. Extura ta invitábu pa bishitá nos ofisina òf pasa serka un di nos konseheronan di seguro pa risibí un splikashon detayá di e diferente opshonnan, sumanan sigurá I kantidat di prima. E suma mínimo ku por sigurá ta 4.000 florin, pero komo ku gastu di entiero ta subi den transkurso di tempu, nos ta konsehábu pa kuminsá ku un suma mas haltu, òf subi’é despues di tempu. Básikamente nos tin dos opshon: seguro di entiero regular i seguro di entiero ‘pa tur’.
Ki Ora?
Bo por ta yen di bida awor akí, pero maske bo no ke pensa riba dje, bo por muri na kualke momentu. P’esei, no tarda pa regla bo seguro di entiero. Yama mas pronto posibel pa nos dunabu un man finansiero, ya bo por biba kada momentu trankil dibo. Den kaso ku bo fayesé, tur kos ta prepará anto Extura huntu ku e agensia funeraria ta sòru pa tur kos i bo sernan kerí ta liber di preokupashon
Kon?
Yama nos, òf pasa na ofisina di Extura pa risibí konseho personal I skohe bo suma sigurá. Extura ta traha bo pólisa i bo por kuminsá paga bo prima mensual. Pa tene e prima mensual mas abou posibel, nos ta konsehábo hasi pago outomátiko via banko òf serka nos na ofisina. Tambe por duna nos un outorisashon pa kobra bo prima via di SVB òf Ban Bario Bèk.
Ademas, pa bo komodidat nos ta ofresé un servisio èkstra di kobransa mensual na kas. Ora bo fayesé, bo famia por pasa na ofisina di Extura ku e pólisa di seguro i e akta di fayesimentu. Extura ta duna nan un karta di garantia na balor di e suma sigurá. Ku e karta ei nan por akudí mesora na agensia funeraria, ku lo sòru pa un entiero òf kremashon digno, bunita i segun bo mes deseonan.


text:
Mi no a muri.
Ta pesey mi no a bisa ayo.
Mi a dijes habri mi halanan
y bula bai keiro. Boso a keda atras.
No laga tristesa domina boso.
Keda uni un cu otro pa mi alma,
esey lo ta un alegria.
Recorda mi cu hopi amor.
Cu inmenso dolor na nos curason, pero conforme cu boluntad di Dios nos ta anuncia fayecimento di:
Giovanni Mihael Bisslik
Mihor conoci como: “Mike”
Empleado di Aruba Ports Authority
* 29-09-1959 – † 17-09-2022
Acto di entiero lo wordo anuncia despues.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecido.


text:
Amsterdam – Polis Hulandes ta sumamente preocupa cu mas y mas nan ta “dal” ariba Laboratorionan sofistica pa produci Cocaina. Mester bisa cu Hulanda su criminalidad ta creciendo y te hasta por bay mas leu di añadi cu e ta for di control.
Na Hulanda casi tur siman pa no bisa cada pasa un dia tin likidacionnan of intento di likidacion.
Ban bek ariba e produccion di Cocaina na Hulanda. Polisnan ta sumamente preocupa cu e desaroyo rapido aki.
Cada biaha autoridad ta bin topa cu Laboratorionan di Cocaina y e ta birando mas frecuente.
Cu Acetona y mas kimico e criminalnan ta produci e puiro blanco, pa asina rebende esaki y asina e ta keda pasa den varios man ariba e mercado di droga.
For di algun investigacion a bin sali nan cla cu ta masha facil pa un persona yega na Aceton.
Bo ta drenta un Hardware store grandi y bo por sali cu Jerrycan yena cu Acetona.
Segun polis esaki no por, y vooral si e persona ey no tin un compania di Verf. E persona aki sigur lo ta cumprando Aceton pa e circuito Criminal cu ta dispone di un Laboratorio pa produci Coca.


text:
AKSIDENTE MARDUGA KU BASTA DAÑO MATERIAL OUTO TA BAI DAL DEN PALU I MURAYA DI KAS DAMA SHOFUR TA SALI ILESO FOR DI AKSIDENTE.
11 Juli 2022 marduga alrededor di 4:45 am un aksidente di trafiko a tuma lugar na altura di kaya Korona.
Un dama bayendo noord riba kaya Korona a perde kontrol tras di e volante i a bai dal den palu i muraya di un kas.
Kaminda tabata basta muha na e momento ey.
Polis i ambulans a jega mesora na e sitio pa atende ku e aksidente.
E dama a sali ileso for di e aksidente.
Investigashon ta tumando lugar pa sa kousa eksakto di e aksidente.
KOMPARTI E NOTISIA AKI VIA / Share the news
Like this:
Like Loading...


text:
Aruba Bank ta mira fruto di G4N na SPO St. Cruz
Aruba Bank ta contento di por a incentiva studiantenan di Scol Practico pa Ofishi St. Cruz pa realisa e proyecto Horticultura.
Despues di a gana e tercer puesto durante di e Good4theNeighborhood – School Edition na 2014, cu nan proyecto di Green House, como tambe tercer puesto na 2015 cu nan ‘video project’, cual a enfoka ariba e topico di recyclahe di awa pa spaar na consumo, SPO st.Cruz a uza nan premionan cu nan a ricibi en efectivo pa nan Proyecto Horticultura.
Un seccion den e cura di scol a wordo destina pa e Proyecto Horticultura, unda e studiantenan awor ta haya les di cultiva, planta y cuido di matanan cu ta duna fruta, manera pika, pinda y boonchi. Manera nan Green House, Horticultura tambe a bira parti e e curiculo di e scol.
Team di SPO a duna honor na e representantenan di Aruba Bank, Kenneth Tromp, cu a yuda guia e proyecto di Green House y Roxanne Kock-Croes, coordinadora di G4N pa haci e inauguracion oficial di e Proyecto Horticultura.
Directora di scol SPO, Zoraida Godoy a duna su palabra di agradecimiento na Aruba Bank cu nan por a logra e proyecto aki. E iniciativa di Good4thNeighborhood pa tur e scolanan secundario sigur ta hopi positivo pa asina nan por sigui desaroya, inspira y motiva e alumnonan pa traha den ekipo y realisa un proyecto.
Pabien un biaha mas na henter e team di SPO St. Cruz y na tur alumnonan cu a realisa e tremendo iniciativa aki cu ta aporta na educacion di nos hobennan, eficiencia di e scol, y na medio ambiente di nos pais. Pabien!


text:
Star Fanclub
Star Fanclub ta un organisashon di GospelStarRadio ku a hasi su entrada pa sostene e radio den su totalidat.
Star Fanclub a wordu lanta dia 31-03-2013 dor di enthusiasmo di un oyente ku a mira e unidad di E Poderoso Dios riba GospelStarRadio.
Star Fanclub ta konsisti di un comishon di oyentenan manera :
01. Marvis Leitoe
02. Germain Mathilda
03. Angelice Regina
04. Shirley Doran
05. Shahaira Cathalina
Star Fanclub ta traha na fabor di GospelStarRadio ku boluntarionan ku a pone nan mes disponibel pa organisa aktividatnan pa bou di GospelStarRadio.
E karchi ta kosta 18 euro pa aña. E Fanclub no ta hasi uso di transakshon automatiko, pues bo mes mester hasi e transakshon.
E periodo di tempu mara na e karchi ta sin limite, pues si bo kier stop, bo por djis manda un mail 3 luna prome i bisa ku bo kier stop.
Kiko ta e benefisionan ku bo tin komo parti di Star Fanclub?
Rebaho riba entrada (ticket) pa concierto organisá pa:
* GospelStarRadio
* Ropheka Divine Ministries
* The Praising Stars
Loke ku e Star Fanclub lo hasi tambe ta organisa aktividat pa su miembronan
Pa mas informashon:
E-mail : gsrfanclub@live.nl of starfanculb@live.nl
Tel : 06-17174162 (Shirley)
Nos ta konfia Dios ku pronto abo tambe lo forma parti di nos Star Fanclub.
Si bo ta interesa djis yena e siguiente formulario.


text:
E morto di Peter Smit, docente Ingles na EPB Hato pero tambe conoci como locutor deportivo, a lanta comunidad local. Smit tabata malo pero no tabatin indicacion cu tabata trata algo serio. Dado momento un bisiña a dicidi di bay check den su apartamento na Seroe Pita. El a haya e curpa sin bida finalmente. E causa di e fayecimento no ta conoci ainda, tampoco cuanto tempo Smit tin morto den su cas. E fuente Mas Noticia ta papia di ‘varios ora’.
Diferente periodista local a reacciona entre otro riba e noticia aki, expresando por ehempel cu radio na Aruba lo haya falta di su bos y comentario deportivo.


text:
Aruparking ta recorda tur su usuarionan cu entrante awe 14 di november orario di parkeo paga ta cambia.
Orario cu ta drenta na vigor awe dialuna ta di 9or di mainta pa 3or di atardi, esaki incluyendo diasabranan. Diadomingo ta keda gratis. Tarifanan di parkeo ta keda mescos. 50 cent pa 15 minuut, 1 Florin pa 30 minuut y 2 Florin pa 2 ora den siman y pa 3 ora riba diasabra. Tanto patras di Botica Oduber como na e parkeerplaats di e busstacion di Arubus tin 3 ora gratis di parkeo, pero mester registra e number di vak.
Aruparking ta pidi su usuarionan pa por fabor tene na cuenta cu lo cobra pa parkeo te 3or di atardi pero lo sigui controla pa ‘foutief parkeren’ te 7or di anochi. Esey kiermen cu por para auto den vaknan blanco despues di 3or di atardi sin cu mester paga, pero no por para entre otro den vaknan geel, riba acera of pega cu un skina.
Si sigui e reglanan ta evita situacionnan menos agradabel.
Aruparking lo sigui traha pa mehora e calidad di servicio y experiencia di un y tur cu ta bishita nos centro di ciudad.


text:
buenos aires2018
-
Buenos Aires 2018
Aruba no ta logra vence Indonesia
Duo di beach volleyball masculino di Aruba, Brian Howell y Raibiently Mercalina no a logra vence Indonesia den un tremendo…Read More »
-
Buenos Aires 2018
YOG: Patrick Sydow Tennis
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan proximo…Read More »
-
Buenos Aires 2018
YOG: Kayla y Mali Beach Volleyball
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan Olimpico…Read More »
-
Buenos Aires 2018
YOG: Giannon Eights Triathlon
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan proximo…Read More »
-
Buenos Aires 2018
YOG: Raibiently y Brian Beach Volleyball
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan Olimpico…Read More »
-
Buenos Aires 2018
YOG: Anahi Schreuders Landamento
Conoce e atletanan cu lo representa Aruba den Weganan Olimpico Hubenil Buenos Aires 2018. Na vispera di e Weganan proximo…Read More »
-
Buenos Aires 2018
Atletanan di beach volleyball a regresa Aruba
Pa cu nan preparacion pa e Weganan Olimpico Hubenil Buenos Aires 2018, e duo nan di beach volleyball femenino y…Read More »


text:
Diskurso Suzy Römer: No Mas Rekolonisashon, Ban pa Mas Emansipashon!
Bonnochi na tur presente,
E tema di awe ta: ‘No mas rekolonisashon. Ban pa mas emansipashon!’
Dediká atenshon na e tema’ki lo mester tabata fásil. Sinembargo na Kòrsou te ku awe, e tema
kolonisashon i sigur di sklabitut, ta un di e temanan di más difísil pa komuniká riba dje pasobra
bo ta mishi ku sintimentonan profundo di hende.
No opstante esaki, mayoría di nos ta rekonosé ku sklabitut na Kòrsou ta un akto salbahe,
ehersé pa podernan kolonial i imperialista, leu for di nan mes teritorio Europeo. Un dominio riba
tereno estatal, polítiko, ekonomiko i ku opreshon sosial-kultural di un otro rasa. Pa puro
benefisio material, den e sklabitut transatlántiko ademas a dehumanisá e rasa Afrikano.
Pa hende bira mas konsiente di e magnitut di konsekuensianan di sklabitut den nos komunidat
te día di awe, Nashonnan Uni a dediká e dekada di 2015 pa 2024 na: ‘Pueblonan di
desendensia Afrikano: rekonosementu, hustisia i desaroyo’.
Ku esaki e komunidat internashonal a rekonosé e hendenan di desendensia Afrikano komo un
grupo riba su mes, di kua su derechinan humano mester keda rekonosé i protehá. Banda di e
200 mion hende ku ta identifiká nan mes di ta di desendensia Afrikano ku ta biba den e
kontinente Merikano i region di Karibe, tin hopi mion mas bibá den otro parti di mundo.
Hende a keda ranká for di Afrika i tresé aki pa bende nan komo opheto i someté kruelmente na
dominio di e kolonisadó.
Tula di Knepa, yu di Spranza of Speranza-nos no sa e nòmber eksakto-, a bringa kontra di
sklabitut, opreshon i abuzu. Tula a bringa pa libertat. E lucha pa emansipashon ku Tula a paga
ku un morto kruel, ta sigui te awe.
Laga mi djis menshoná algún luchado mas di Kòrsou, sin pretendé di ta kompleto. Mi ta
menshoná Felix Chacutoe ku a lucha den Haf na 1922, el a logra mihó kondishon di trabou i
mester a paga pa esaki ku 9 aña di prizòn. Mi ta sigui menshoná komo luchadó pa
emansipashon Modesto ‘Chano’ Margareta, ku dia 8 di februari di 1958 a bai kontra di e
gezaghebber kolonial i papia Papiamentu pa promé biaha den sala di Konseho Insular.Tambe
Doktor da Costa Gomez, e a logra den area polítiko ku na 1948 a bini porfin derecho di
voto general i na 1959 a yega na mitar kaminda di emansipashon estatal ku Statüt i a paga pa
su lucha ku eksilio na Saba. Wilson ‘Papa’ Godett na 1969 a bringa pa kondishonnan laboral
hustu i a paga esaki ku un bala traishonero den su lomba i kastigu di prizòn. Ku kada un di e
luchanan aki nos pais a hasi pasonan konkreto riba kaminda di emansipashon pa nos pueblo.
Sinembargo, te awe nos ta kanta… Tula warda, NO wak ainda, ya ku nos tin algun kos di
drecha….
Dikón warda? Tula mester wak……..!
Te awe na 2022 nos tin hopi hende ku miedu pa kue futuro den nos mes man.
Te awe nos ta biba den un Reino Ulandes desigual, kaminda ta e bandera di Hulanda i e
organonan estatal di Hulanda mes ta fingi komo esnan di Reino. Nos ta aseptá un supervishon
permanente por medio di gobernador, kaminda ku hasta lei ku pasa nos parlamento
demokratikamente eskohé pa nos pueblo, por keda pone un banda pa Konseho di Minister di
Reino, ku ta konsistí di e konseho di minister Hulandes ku 3 minister plenipotensario den dje, pa
dòrna bukèt. Un ehèmpel ta e lei 80/20 ku a pasa parlamento, pero no a keda firmá (promulgá)
pa gobernador. Mi no ta bisa ku e lei tabata legalmente bon, pero mi ke mustra bosnan kon e
poder Hulandes tin e último palabra den nos pais.
Te awe na Hulanda e Konseho di Minister di Reino, dominá pa loke ta trata miembresia i poder
di desishon pa Konseho di Minisiter Hulandes, ta disidí riba nos, sin sostén di niun
representante skogí pa nos pueblo, i sin nos parlamento por kontrolá nan. Te awe Parlamentu
Ulandes só ta disidí riba leinan di Reino. Hasta ora ta trata leinan di konsenso riba nos
asuntunan interno, nos no por hasi nada mas ku duna un relato i manda representante Ulanda,
pero nos no por vota riba e lei
Te awe nos ta usa palabranan bunita, manera ‘défisit demokrátiko den Reino’, siendo ku nos
mester simplemente kaba e proseso di emansipashon di e paisnan den Reino ku a start na
1954, eksigiendo un representashon digno den e Reino aki! Ata Merka por dil ku e desigualdat
di kantidat di habitante di nan diferente estadonan pa nan representashon? Dikon nos nò por?
Dikón te awe – después di kasi 400 ãna di dominio Ulandes – kada bes nos mester tende, ku si
nos no ke aseptá e reglanan manera nan ta diktá na Hulanda, nos tin di sali afó? M’a kera ku
den Statüt ta kuater pais igual lo ta tin?
Dikon te awe, e hendenan den Reino, sea ku nan ta desendiente di e kolonisadó òf tresé aki
komo katibu, ainda no ta igual?
Pregunta: …rumanan, kiko ta emansipashon?
E abolishon di sklabitut ku a tuma luga promé di yüli 1863?
Nò, esei ta un akto di lei Ulandes, motivá pa miedu ku nos lo lanta kontra e kolonisadó, pasobra
ya Fransia i Inglatera for di 1848 a kaba ku sklabitut i na San Martin for di 1848 tur hende tabata
liber. Ta p’esei konsientemente Gobièrnu di Kòrsou na 2013 a kambia e día di lei di abolishon
pa ‘Día di Emansipashon’. Esaki pasobra emansipashon ta di un orden mas haltu ku abolishon i
ta nifiká ku bo tin e balentía pa kue bo futuro den bo mes man, aseptá ku orguyo ken bo ta
manera bo ta, ku bo rasa i bo kultura hopi biaha mesklá.
Aseptá porfin i brasa nos herensia Afrikano, den tur sentido di palabra.
Si nos para ketu na e palabra ‘emansipashon’, kaminda nos ta rekonosé libertat, igualdat i
fraternidat di tur ser, kon nos por tribi di pensa mes, awe na 2022, riba un órgano manera
COHO, ku miembronan ku lo keda nòmbra pa un minister di asuntunan interior Ulandes i lo kai
bou di su instrukshon, pa implementá un programa di medidanan liberal den nos país? Sin ku e
órgano COHO aki ta responsabel na nos pueblo su representashon den Parlamento? Nò
rumannan, nò. No mas rekolonisashon, ban pa emansipashon!
Mi ke bisa representashon di Tweede Kamer:
Ya na 2001, ku lei Taubira, Fransia a rekonosé komo promé pais na mundu ku e negoshi di
katibu ta kontra derechinan humano. Kiko boso ta warda pa bin ku un inisiativa di lei Ulandes ku
ta rekonosé ku un atrosidat indeskribibel a keda kometé promé dor di West Indische
Compagnie (WIC) un kompania privá ku aprobashon di e Hulanda di e tempu ei, ‘De Republiek
der Zeven Verenigde Nederlanden’ i for di 1815 tambe dor di e Reino Ulandes manera nos
konosé? I una bes ku bosnan t’akinan, mi tin un mensahe tambe pa bosnan himba pa Minister
presidente di Hulanda Sr. Mark Rutte i su partido liberal VVD.
Nos a komprondé for di prensa ku e ta baiendo Sürnam pa entre otro papia tokante e pasado di
sklabitut di Hulanda. Sürnam for di aña 1975 NO ta den Reino mas. NOS si te ahinda ta parti di
Reino i e NO por a tuma dos dia èkstra pa pasa papia ku nos tambe riba sklabitut i su
konsekuensianan ku nos ta biba te awe?
E petishon aki nos ta hasi manera bosnan ta bisa na Hulandes, VRIENDELIJK, DOCH …..
DRINGEND.
Nos ke papia ku Sr. Rutte kon pa kaba e trabou ku a kuminsá na Hulanda bou di e gabinete
liberal Thorbecke II dia promé di yüli 1863. Ku su herensia liberal ku a desaroyá e sistema
parlamentario na Hulanda i ku supuestamente ta bringa pa derechinan i libertat humano, e lo
mester tabata pará dilanti den e rekonosementu ku sklabitut ta un krimen kontra di humanidat,
pará dilanti pa pidi despensa pa e dolo i retrasonan kousá den nos desaroyo. Hulanda mester
tabata e promé nashon dispuesto pa dialogá tokante reparashon di e dañonan okashoná. E no
purba skonde tras di historia i su partido stòp di falta nos rèspèt, bisando ku no tin balor agregá
pa bishitá nos. FOEI, SHAME ON YOU.
Anto kiko ta reparashon, esaki no ta kumplimentu ku e prinsipio sagrado ankrá den artíkulo 73
di e Karta Magno di Nashonnan Uni, ku ta eksihí ku e país kolonisador mester sòru pa adelanto
polítiko, ekonómiko, sosial, edukativo, kultural i yuda krea institutonan fuerte pa logra e
proposistonan ei, of esaki no ta konta pa nos? Djis pasobra Ulanda a bula pipa pa raportá na
Nashon Uni? Esei no ta kita ningún deber sagrado rekonosé komo tal internashonalmente!
Dia 17 di ougustus lo keda pa semper Kòrsou su día di Lucha pa Libertat!
Si, awe ta dia di lucha pa Libertat tambe pa esnan ku ta haña ta koi kèns, pasó segun nan, nan
si no ta biba den pasado, nan no ta sufri di niun konsekuensia di sklavitut …. .
Investigashonnan sientifiko ta mustra ku ta hustamente asinaki e mente produkto di sklavitut ta
pensa, e mente enkarselá pa e kolonisador, nan herue.
Ban lucha huntu pa libertat, ban lucha pa un yu di Kòrsou liber, liber komo ser humano na
promé lugá ku ke biba den un pais liber.
Nos no ke mas rekolonisashon manera COHO.
Tula Wak! Wak, pasó nos ta ban stòp di bringa otro.
Kòrsou desenkadená! Biba Kòrsou!


text:
Diamars mainta a drenta informe di cu tin un persona benta abao y no ta reacciona
mesora a dirigi tanto polis comonambulans na e sitio. Na yegada di e patruya a nota e persona di edad benta abao y no tabata halando rosea. Na yegada di e ambulans a nota cu e persona no ta halando rosea mas y a solicita presencia di un dokter. Na yegada di e dokter a constata cu e persona a fayece. Na e famia di e fayecido ta bay nos mas sincero palabranan di condolencia.
Polis y ambulans a bay Sabanilla Abao pa un persona benta abao cu no tabata reacciona
Diamars mainta a drenta informe di cu tin un persona benta abao y no ta reacciona


text: Diabierna casi mey anochi a drenta informe di un accidente cu hende herida dilanti di Cas Casuela na Tanki Leendert, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un Honda Accord geel lo a dal (pusha) un dama peaton pero na lugar di para atende a primi trot y a core bay. Pero a logra mira e number di auto y a duna polis esaki. E dama mes no tabata desea di haya atencion di ambulans y polis a cancela su binimento. Polis ta enbusca di e auto aki.


text:
ORANJESTAD – Awe mainta Corte di Husticia a trata e caso penal cu Ministerio Publico a cuminsa contra e homber C.M. Fiscal a acusa C.M. di intento di asesinato riba 13 di December 2021. El a hinca su tanta W., cu un cuchiu na su torso. Den sala di Corte tabata presente e victima W.
ARUBANATIVE por a compronde cu Fiscal a bisa Hues cu e abogado a manda carta algun dia pasa pa pidi pa pospone e caso. E ora ey a papia cu C.M. pa mihor pospone e caso.
VICTIMA A RECLAMA CU SOSPECHOSO TA GAÑA
Promer cu e posponemento di e caso, Hues a cuminsa interoga C.M. riba kico a sosode. Hues a puntra C.M. si e acusacion ta berdad. C.M. a bisa Hues cu e asunto tabata un problema di famia. Segun C.M., door cu su tanta W. kier a agredi su ex amiga cu tabatin un baby den man, el a coy cuchiu y hinca W.
E momento ey, W., a lanta su man y bisa Hues cu C.M. ta gaña. Hues a bisa W. cu e no por bisa nada durante tratamento di e caso. Por a ripara cu ora cu C.M. tabata bisa cosnan na Hues, W. tabata sacudi cabez, mustrando cu C.M. ta gaña. Na dado momento e traductor di Corte a bisa W. pa e keda keto pasobra no ta permiti pa haci asina durante tratamento di caso. E ora ey, W. a stop.
HOMBER TA HINCA TANTA CU CUCHIU
Hues a mustra cu W. a bisa Polis cu tabatin problema na apartamento di C.M. na Sero Biento. Tabatin un discusion entre C.M. y e ruman nomber di W., M. Parce cu nan tabata bou influencia di alcohol. Na dado momento W. a intermedia pa stop e problema. E problema a bira mas serio pasobra C.M. a skop W. bisando cu ta pa W. su culpa tur e problema a cuminsa. Esey a causa cu C.M. y W. a cuminsa bringa cu otro y M. a para e pelea. Segun W., C.M. a bay den cushina y bolbe cu un cuchiu. Promer W. a kere cu ta M. a wordo hinca pasobra su paña tabata na sanger. Pero a resulta cu ta W. mes a resulta herida. El a sufri un hinca na su torso.
POSPONE CASO
Ta asina cu durante tratamento di e caso, Fiscal a bisa Hues cu abogado mr. de Sousa a pidi pa pospone e caso pasobra e no por tabata presente. Hues e ora ey a puntra C.M. si e ta na altura di esaki. Segun C.M. e no tabatin contacto cu mr. de Sousa. El a bisa Hues cu e no a papia ainda di e caso cu e abogado. C.M. tabata kier a sigui cu e caso pero Hues a bisa C.M. cu ta na bienestar di C.M. pa tin un abogado mirando e seriedad di e caso. Fiscal na su turno tambe a bisa cu ta mihor pa C.M. busca asistencia di abogado. E ora ey C.M. a bisa cu e ta bay di acuerdo pa pospone e caso pa asina e papia cu su abogado.


text:
ULTIMO ORA: KOALISHON DI PATIA FORMA PA DP Y UPB DEN PROBLEMA Y LO POR KIBRA UN ORA PA OTRO.
Notisia LIVE 99 a kaba drenta ku e informashon ku tin un krisis formal den seno di e koalishon aktual forma pa UPB y DP.
E problema ta mas den seno di UPB ya ku e miembro di konseho insular dr Esther Bernabela lo no ta kontentu kon kosnan ta desaroyando riba nivel di gobernashon.
Awe nochi mester a tuma lugar un reunion di konseho insular y sra Bernabela no a presenta y no tabata por a forma quorum y reunion a para.
For di fuente nan bon na altura di e situashon politiko aki na Boneiru nan a bisa notisia LIVE 99 ku ta kuestion di algun ora mas pero ku e situashon a empeora asina tantu ku ya e konfiansa no tey mas.
Un ora pa otro lo mester sali un karta ku ta indika ku sra Bernabela no ta sostene e koalishon di patia mas.
Pero esaki ainda no a yega asina lew.
E situashon ta di atenshon.
Semper ta asina ku si bini un kiebro mes ta esun ku a kibra mester forma e gobiernu bek.
Tin sierto indikashon ku ta mustra tambe ku si koalishon di patia kai, anto ku tur probabilidat sra Bernabela lo por forma un koalishon nobo ku MPB ku tin 3 asiento y ku e 1 asiento di Nunu Raphaela ku lo totalisa 5 asiento ku lo ta un mayoria nobo.
Nos lo mantene pueblo di Boneiru y nos oyentenan informa.
FUENTE: AIMED AYUBI.
NOTISIA KU BO POR KONFIA.


text:
Relacion saludabel ta aumenta felicidad, mehora salud fisico y reduci stress, estudionan ta comproba esaki. Esaki ta conta pa relacion di Pareha, Famia, Amistad y Colega di trabao.
Sea Realistico; ningun hende por ta tur cos cu bo kier pa nan ta, nos mester acepta hende manera cu nan ta y no purba di cambia otro pero interactua cu otro cu cortecia cu tolerancia pa diferencianan.
Comunicacion; tuma tempo pa comunica cu otro riba asuntonan, tuma tempo pa scucha otro, sea interesa y duna balor na otro su puntonan, haci preguntanan si mester, comparti informacion, no exagera na momento di duna bo informacion, sea modera y comprensivo.
Sea flexible; ta natural cu un hende ta sinti incomodo cu cambio, permiti bo mes pa compronde un cambio y crece cu e cambio.
Sea honesto y cu hende por depende di bo; si bo traha plan cu un persona cumpli cu bo parti. Si algo ta bay strobabo pa cumpli, avisa na tempo.
Espacio; bon relacion mester ta algo mutuo, cada ken mester tin nan espacio pa nan propio necesidad. Den pareha especialmente, e hende muhe mester tin su espacio y momento pa su mes y mescos ta conta pa e hende homber.


text:
Jessica Wernet tabatin hopi speranza di cera e lista di HTC dialuna mes. E candidato riba e lista ros tabata para den solo for di 12’or di merdia, dilanti Censo na Playa. E momento cu a combersa cu Wernet, apenas DOW tabata poniendo sobra dilanti Censo, pero e solo no a stroba miembronan di e partidonan cu mester di firma pa por participa den eleccion 2021 pa purba anima hende pa firma nan lista.
Wernet mes tabata spera cu mayoria di e sostenedonan di HTC lo a bin den oranan di atardi pa firma e lista, pa motibo cu nan ta hende cu ta traha. “Nan a bisa di lo pasa despues di 5’or pa firma,” el a bisa Bon Dia Aruba. E momento cu Jessica Wernet tabata combersa cu Bon Dia Aruba, lider di e partido di hoben esta Gilbert Webb tabata sinta den solo, ta come. Ningun di dos tabata preocupa pa e circunstancia pasobra nan meta ta pa haya e sosten necesario pa HTC ta den eleccion 2021. “Nos ta un team y nos ta traha den shift. Di e forma aki mas hende por haya sa ken nos ta, y kico nos ta para p’e, y pa nos convence nan tambe pa deposita nan confianza den nos partido.”
E reaccion te cu awor ta hopi positivo segun Wernet kende pa prome biaha ta riba un lista politico, pero no ta nobo den e mundo di campaña. Wernet kende ta un profesional, un financial comptroller den su bida profesional, ta convenci cu e momento ta awor pa yuda Aruba.
“Hendenan kier cambio, el a bisa Bon Dia Aruba. Ami ta kere cu ta den oranan di atardi, hendenan lo bay na e diferente oficinanan pa firma pa asina e partido cu nan ta kere aden por participa den eleccion.
Yen di partido nobo
No ta un secreto cu pa partidonan grandi y tradicional, presencia di hopi partido nobo (y chikito) ta yuda nan pa haya mas asiento cu locual nan ta gana na voto. P’esey mes, Jessica Wernet ta kere cu hende mester bay vota, mas cu nunca. Si no ta contento cu e partidonan grandi, mester sostene e partidonan nobo.
“Mi ta conseha tur hende pa haci uzo di derecho di voto. Un voto perdi ta uno cu bay pa restzetel, esta e asiento di reserva cu ta bay pa e partidonan grandi. Mi ta conseha tur hende pa pasa firma pa duna e partidonan nobo e oportunidad pa hunto traha y hiba Aruba padilanti. E ta hopi importante. Ami no ta promove voto invalido, pero mi ta pidi tur hende pa vota dia 25 di Juni. Si bo no sa e dia ey ainda pa ken pa vota, haci e voto invalido. Pasobra di otro forma, ta kizas net e partido cu no kier pa gana ta bay probecha di un hende cu a keda sin vota. “Pero, e no ta consehabel pa haci e voto invalido, pues vota pa un partido nobo.”
Wernet a bisa cu historia a mustra cu pa decadanan, e forma di vota pa mesun partidonan no a yuda Aruba. E ta sea of MEP of AVP cu a maneha Aruba den mal forma. Y si keda sin vota, e ta yuda un di e dos partidonan aki.
Pakico HTC
Wernet for di su 16 aña ta sigui politica di cerca. Semper e tabatin su pasion. E tabata admira difunto Betico Croes pa su trabounan. Ademas cu e tabata bon amigo di su tata. “Y for di chikito mi tabata gusta yuda den bario, yuda nos hendenan grandi den bario. Asina ma crece den politica. Mi mes a campaña 12 aña largo pa dos partido. Un di nan grandi. Esey tabata ocho aña pasa.”
Pero e aña aki, Wernet a reta su mes pa drenta politica su mes. E kier sirbi Aruba y e tin e determinacion pa pone e energia aki den ehecucion. Y e motibo pakico el a scoge HTC ta pasobra el a sinti su mes inspira pa e hobennan. “Nan ta un grupo di hoben cu mester di guia.”
Jessica Wernet a fungi como consehero den su bida profesional y kier guia e hobennan di HTC. Su estudio ta den Finance, Economics and Human Resource Management pa cua e tin un Masters Degree. “Mi tin e capacidad pa yuda e hobennan aki pa nan logra nan soño y nan deseo y nan hamber pa yuda Aruba, specialmente hubentud y muchanan.” Wernet a bisa cu e lo trece e conocemento y plannan pa HTC, pero e ta enfatisa cu Gilbert Webb tambe tin su educacion.
“En bes di hende sinta na banda y critica, duna sosten. Mi a sigui e desaroyo di Gilbert for di momento cu HTC a lanta. Y ningun tabatin e curashi y boluntad pa yuda e grupo aki.”
Ademas di yuda e grupo di hoben cu a lanta HTC, Jessica Wernet ta spera cu e partidonan nobo traha cu otro y yuda otro, y cu na Aruba stop di kibra otro. “Na paisnan grandi, bo ta mira con hende ta sostene y yuda otro. Ningun baby ta lanta ta core. Di fout ta siña hopi y esaki ta mi stap den politica activo.”
UPP
Anthony Schouten di partido UPP tambe tabata para dilanti Censo pa motiva ciudadanonan firma pa e lista cu awor ta encabesa pa Seraida Pemberton, un persona hopi conoci pa su trabou como Director di Reclassering. Schouten ta hopi orguyoso di por sostene Pemberton y a bisa cu e partido tin un lider cu tin tur capacidad pa lidera. Y henter e team ta kere cu e tin e habilidad pa hiba Aruba dilanti.
Pero mescos cu HTC, UPP ta kere cu mester uni forsa, pasobra un Aruba unda partidonan ta uni pa bringa pa interes comun ta funciona miho en bes cu ta enfoca riba logro individual.
“Si no uni, cada biaha ta ranca na e mesun cabuya y e no ta bay dilanti. Nos tin un team hopi fuerte y nos tin un lider capaz y hopi humilde cu ta para tras di su palabra. Nos lo no bin cu storia y bin cu plannan cu nos no por ehecuta. Nos ta bin cu un plan prome kico nos tin cu haci, kico por haci y percura cu e ta keda ehecuta. Esey ta locual nos ta para p’e.”
Segun Schouten, realidad ta cu mester keda realistico y honesto cu pueblo pasobra hasta partidonan grandi a priminti un cantidad di cos cu nunca nan por a ehecuta. “Wak con Gobierno mes a cay, pa e motibo aki. Nos no ta bay bringa cu otro, sino wak cua ta e tarea cu mester keda ehecuta y con pa ehecut’e hunto, partidonan nobo y partidonan grandi.”
E mensahe di Anthony Schouten ta cu Aruba mester uni, y stop di punta dede riba otro. Tur e nanishinan mester ta dirigi den e mesun direccion, pa mira kico Pais Aruba mester y asina hunto traha pa interes di tur. “Y no mester pensa aki un aña, ni aki cuater aña. Mester pensa riba mas leu den futuro y wak con mester drecha locual tin awor aki, con pa stimula nos mesun hendenan, sin preocupa pa busca yudansa di afo. Pasobra si cada biaha ta busca ayudo di afo, ta impone riba Aruba y hasta nos mesun leynan. Ban uni na mesa y ban papia.”
E campaña aki ta e prome pa Anthony Schouten, kende a dicidi cu e kier haci un intento pa ta parti di e solucion pa e problemanan di Aruba y e tin confianza den Pemberton di por guia UPP exitosamente.


text:
KRALENDIJK – Elvis Tjin Asjoe, lider polítiko di MPB, ta hasi un yamada serio na tur e supuesto analistanan polítiko ku ta kritiká na un manera destruktivo, pa usa nan tempu pa yuda konstruí Boneiru.
Tjin Asjoe a bisa semper tin gobernashon i tin oposishon, loke ta sano. Den un komunidat mester di krítika sano i ohalá tur krítika ta sano tambe.Sano ta nifiká, ku e krítika ta konstruktivo i no destruktivo i no di kinikini, loke ta nifiká ku ta bula riba tur kos pa kritiká.
Si mira bon último aki, segun Tjin Asjoe, ta mira ku tin sierto hendenan ta skohe pa kritiká tur kos di gobernashon. No tin algu ku ta tuma lugá ku ta dun’é e stèmpel negativo. Si e ta sali for di oposishon, ta algu di spera, ounke ta spera un oposishon konstruktivo.
Tin sierto persona den komunidat ku ta yama nan mes analista polítiko i tambe tin frakshonnan ku a lanta den Konseho Insular, ku ta funshoná komo prùlebak di krítika di sierto hende, Tjin Asjoe a duna di konosé.
Tjin Asjoe: “Mi ke pa komunidat komprondé tambe ku tin hende ku tur siman di nobo ta trata di un manera òf otro di informá di e manera destruktivo kon nan ta mira kos. Si bo ta kritiká anto bo krítika ta sano pa konstruí, pa mi parti bo no kritiká tur siman, pero tur dia mes. Pero si bo krítika ta bira hopi dirigí pa bisa un gobièrnu i diputadonan kada bes di nobo pa bai kas, mi ta kere bo a pèrdè strea di nort. Bo mester tin un rabia i frustrashon interno den bo pa bah’é riba gobernantenan i sigur gobernantenan hóben.”
Tjin Asjoe a bisa, a bai asta asina leu ku e asuntu aki a bira un abuso di sierto persona ku ta mal usá nan pèn di tur dia sea pa skirbi kosnan tur siman i ta bati e gobièrnu na un manera destruktivo.
“Ami no por stòp nan, pero si pone nan dilanti un spil pa nan mira i reflehá pa e loke nan ta hasi ei, no por ta bon. Bo no tin e konsenshi ku nos ta bibando den un periodo di krísis i nos energia mester bai pa wak ku hende no ta muri di Covid i di hamber, òf kompanianan no ta muri pa motibu ku nan no tin sufisiente entrada pa mantené kabes riba awa, ta esei mester ta prioridat na e momentunan aki,” Tjin Asjoe a trese dilanti.
Pa esnan ku ta kritiká tur dia i tur siman, Tjin Asjoe ta pidi nan por fabor usa nan pèn no pa kritiká i filosofiá so i pa skucha nan mes tur siman na radio i pa mira nan mes tur siman na televishon, òf pa wak kuantu ‘likes’ nan a haña riba Facebook. Ban uni kabes i forsa pa nos tin un direkshon di desaroyo di Boneiru ku ta kana un kaminda na bienestar di e komunidat boneriano i nos mester di kada un di boso pa esei.
Un yamada Tjin Asjoe ta hasi na tur ku ke kritiká, sigui hasié, ban hasié konstruktivo i kaminda tin algu ku ta robes kuestion’é, pero no ta tur kos asina por ta robes den gobernashon? Ta tur diputado por ta malu asina? No tòg?
Pues un yamada serio na tur ku ta kritiká na un manera destruktivo, usa boso tempu pa yuda konstruí Boneiru. Si boso ke sigui tira piedra, no tin moda di hasi, nos no por stòp boso, pero nos lo krea un makutu hinka tur e piedranan aki aden i usa nan pa konstruí e Boneiru pa boso tambe biba bon den dje, Tjin Asjoe a bisa.


text:
Felicidad tin hopi forma y hopi nomber.
Y nos tur ta en busca di felicidad den un forma of otro.
Hopi hende ta busc’e den un pareha.
Otro ta busc’e den trabou of den salimento.
Sabionan ta conseha pa nos no busc’e eyfo.
Tampoco busca e perfeccion cu bo ta busca den un otro.
Of den otro cos.
Bida ta perfectamente imperfecto.
Pesaki nos ta aki den mundo pa sinja?
Pa busca e perfeccion, na prome lugar den nos mes?
Busca e spiel di bo alma.
E honestidad den bo mes.
Unda bo por mehora of coregi bo mes?
Abo sa! Un otro no mester bisa bo!
Tribi di wak bo debilidadnan y traha na nan.
Eynan bo ta nutri felicidad, trankilidad y calidad di bo bida.
Amor y Amistad pa bo mes ta crea tera fertil pa un dushi relacion.
E ta start ey nan, den bo curason.
Pasa un dushi dia di Amor y Amistad.


text:
Awe ta un otro dialuna, comienso di siman. Felis siman!
Scirbi pa bo mes riba un pida papel of den un schrift kico ta e 3 cosnan cu bo lo kier cambia den bo bida e siman aki. Tres cos so! E ora bo por corda nan miho!
1……..
2……..
3……..
Diabierna awo, bo ta scirbi kico bo a logra.
Pensa un rato:
1. Con mi ta sinti awo?
2. Kico mi ta sinti? E tabata dificil? Facil?
3. Sinti bo mes en todo caso orgujoso si bo logra!
4. Otro siman hasi mesun ehercicio.
5. Wak con bo bida ta cambiando y cada biaha ta bira mas dushi.
6. Bo lo ripara cu no abo so, pero mas hende y situacionnan rond di bo ta cambiando. Great,no!
Si bo ta desea, bo por manda nos bo reaccion y experencia. Si bo ta duna nos permiso, nos ta comparti’e na un forma anonimo riba e pagina di Facebook di Comprondiendo Bida. Danki di awo caba pa bo reaccion!
Exito! Esey ta bida! Cambiando semper! Felicidad!


text:
Ta un miembro LEO y pertenece na e famia di Lions International ta un orguyo y privilegio. Leo Club ta existi desde 1967 na momento cu Lions Club International a oficialisa esaki. Tin alrededor di 160 mil miembro Leo den 7400 club na 150 pais. Cada miembro Leo tin un compromiso y deber pa cumpli cune. E meta di LEO ta inclui moral halto, responsabilidad personal, entusiasmo y entendimento, ademas di brinda ayudo na esnan den mas necesidad den nos comunidad.Acto di huramentacion a wordo haci door di Presidente di Delta Aruba Leo Club, Leo Ronan van Putten cu asistencia di Advisor Leo, Lion Carla Martinus.
Un caluroso bonbini na Delta Aruba Leo Club na :
Leo Cindy Figaroa
Leo Kimberly Geerman
Palabranan di exito na e 2 miembronan nobo.


text:
WILLEMSTAD – CrossFit ta un aktividat deportivo nobo – un método intensivo di entrenamentu pa atleta ku ta aktivo riba diferente tereno i ku ta hasi esaki pa drecha nan abilidatnan físiko pa loke ta forsa, rapides i agilidat. Un benefisio adishonal ta ku asina nan ta drecha nan kondishon, nan ta fet, nan ta pèrdè peso i nan kurpa ta lusi mas. Na Kòrsou tambe mas i mas hende ta praktiká esaki, pero hustamente pa su intensidat ta nesesario pa prepará i éntrená bon. Pa e mesun motibu aki en todo kaso no ta pèrmití pa esnan bou di 14 aña partisipá na CrossFit.
A agregá CrossFit na e programa di e di-16 Ride, Sail, Swim & Walk for the Roses. E kompetensia di CrossFit ta tuma lugá djadumingu 2 di febrüari for di 8 or di mainta na e playa di Mambo Beach/BLVD.
Meskos ku tabata e kaso ku e kompetensia di Spynergy den pasado, en prinsipio ta kompanianan ta partisipá na CrossFit for the Roses, pero gruponan ku partisipantenan individual tambe por partisipá. Importante ta pa nan yena e formulario di partisipashon, manera esun ku CrossFit Willemstad ya a manda pa un grupo selektá di empresa. E idea ta pa e formularionan yega serka Jean-Jamil Rojer na e direkshon di mail jamil@crossfitwillemstad.com. E kordinadó aki di e elemento aki por duna tambe informashon adishonal na otro interesadonan.
Kima kaloria
Kada tim ta konsistí di minimalmente 5 i maksimalmente 8 atleta. Un workout ta dura 1 ora, loke ta nifiká ku mester hasi eherisisio sin stòp un ora largu. Tur empresa lo hasi bon pa nan tin sufisiente deportista kla pa por yena e ora ei i ku por keda den moveshon tur e tempu ei.
Kiko e atletanan ta hasi e dia ei? Durante e WOD (work-out of the day) di 1 ora e deportistanan ta ehekutá un kantidat di ehersisio, manera rema, kore baiskel, burpees, box jump over, ehersisio di KB, ehersisio di plate i ehersisio di medicine ball. E ganadónan di e ehersisionan intensivo aki ta e deportistanan di un tim ku huntu a kima mas tantu kaloria durante esun ora ei. Aparte ku e partisipantenan ta paga un sierto suma pa partisipá, e intenshon ta tambe pa nan yuda kontribuí na plaka a base di e kantidat di kalorianan ku nan a kima. No mester lubidá ku henter e pensamentu tras di Ride for the Roses, i CrossFit for the Roses pues tambe, ta pa generá fondo na fabor di e lucha kontinuo kontra kanser i pa tratamentu di pashènt di kanser i nan famianan.
Crossfit for the Roses no ta meramente un reto deportivo; e ta un reto tambe pa e organisadónan di e elemento spesífiko aki pa nan purba haña e mihó fórmula posibel pa e komperensia aki.


text:
Diasabra marduga dos señora coriendo riba e caminda di Warawara a topa cu un homber benta abou benda di caminda y nan a baha pa wak kico por a pasa si e persona ta bon.
A constata cu e homber di edad canando a sufri algo y a sak den otro dal abou. E homber no tabata por a move mes. A pidi polis presenta unda patruya a presenta di biaha topa cu e homber di edad cu ta kehando dolor di pecho. A solicita ambulance cu a presenta di biaha unda paramedico a brinda asistencia y a transporta e homber pa hospital pa atencion medico avansa.


text:
Bo ta interesá pa traha na Rijksdienst Caribisch Nederland (RCN) por ehèmpel na un departamento? E página di kompilashon di vakatura di RCN ta kontené e vakaturanan i stazjenan aktual.
Kompilashon di vakaturanan di Rijksdienst Caribisch Nederland
Riba e página di Traha na RCN por haña tur vakatura aktual. Aki tambe bo ta haña mas informashon tokante Rijksdienst Caribisch Nederland komo dunadó di trabou.
iLanders
E proyekto iLanders ta ofresé un plataforma di netwerk ku ta trese bo den kontakto ku otro iLanders i ku Rijksdienst Caribisch Nederland. iLanders ta tene bo informá tokante oportunidat i vakaturanan eksistente.


text:
Kralendijk – E klup di waterpolo Delfins di Boneiru ku a lanta 2 aña pasa ta partisipá e fin di siman akí na un torneo di waterpolo na hermana isla Kòrsou. Tin partisipashon di 5 ekipo di Kòrsou, 1di Panama,1di Aruba i 1di st. Maarten. Delfins ta partisipá na e torneo ku sinku mucha muhé i kuater mucha hòmber di entre shete pa diesnuebe aña bou di ouspisio di nan coach prinsipal Marylou Felida.
Chio Semeleer di Indebon huntu ku su koleganan tambe tabata presente na aeropuerto pa deseá e ekipo tur klase di éksito den e torneo.
E ekipo lo regresá Boneiru djadumingu den oranan di atardi.


text:
Miembronan di gerencia a topa cu henter e staff di e resort pa un celebracion special di lunch den e Grand Caribbean Ballroom, reconociendo nominadonan y ganadornan di e titulo tan codicia di Colega di Luna, como tambe nominado y ganador di e titulo codicia di Supervisor di e Cuartal. E encuentro alegre tambe a reconoce logronan di carera pa coleganan cu a celebra nan aniversarionan durante e prome cuartal di 2014. Dos premio tan anticipa a wordo parti personalmente pa Mark Lyttleton Frances, gerente general di e resort. Esakinan tabata e GM Clean & Tidy Award, cual a bai na Roque Martinez, un colega dedica di piscina y playa, y e GM Award for Service, reconociendo e incansabel Rudy Maduro, kende ta crea magia den e departamento di Food & Beverage. Ganadornan Elizabeth Cordoba pa Januari, Christina Adams, pa Februari y Sheila Morales pa Maart a wordo acompaña pa Supervisor di e Prome Cuartal Helena Dake riba e scenario, unda nan a ricibi elogio publico y un ronda di aplauso, ademas di e resort su muestranan sincero di aprecio. Tambe nomina pa nan etica excelente di trabou na Januari: Jairo Maduro, Daisy Cardona, Errol da Costa, Betico Flanegin y Marina Carti. Tambe nomina na Februari pa nan conducta estelar, Mary Fingal, John Lake, Maria Medina y Rosemarie St Felix. Tambe nomina na Maart pa nan dedicacion na e resort, Alejandra Puerta, Rainer Wever, y Enrique Lacle. Marlin Erasmus y Juan Carlos Thiel a wordo co-nomina pa e premio di Supervisor di e Prome Cuartal hunto cu e ganador di multiple ocasion, Helena Dake. Careranan di termino largo na e resort a wordo celebra pa aniversarionan tumando luga na Januari, incluyendo Gerente General Marc Lyttleton Frances y coleganan Sue Anne Lacle, Melania Wolff, Glenda Djaoen y Glenda Tromp. Celebrando nan aniversarionan na Februari, Nikita Croes, Mary Fingal, Albert de la Cruz, Devulo Escalona, Regenique Giel, Ramon Polanco, Sylvia Wilson, Melissa Kock, Angeline Dijkhoff, Maikel Ras, Ricardo Maduro y Minerva Pantophlet, hunto cu Elizair Pourier, America Schmidt y Harkin Henry, kendenan a celebra e logro aki den nan carera na Maart.
E GANADOR NAN Y NOMINADO DI BILLBOARD MUSIC AWARDS
May 21, 2018 0
Bruno Mars a gana 7 Premio di American Music Awards
November 20, 2017 0
Siegfried Fingal a gana e mega Bingo Jackpot Progresivo di AWG 53.044,89!
November 21, 2014 0


text:
KRALENDIJK- Tourism Corporation Bonaire (TCB) ta trahando riba un logo nobo pa bende Boneiru komo destinashon den mundo turístiko.
Esaki direktor di TCB, Miles Mercera, a konta durante un enkuentro pa presenta sifranan di turismo di promé kuartal di 2022.
“Mi por bisa boso si ku no ta bira ningun di esnan ku boso ta mira riba pantalla aki”, asina Mercera a bisa.
Un variante nobo di e logo, ku ya ta usa basta aña pa promové Boneiru den eksterior ta parti di un plan mas amplio pa yega na un ‘branding’ nobo pa e isla.


text:
The content originally appeared on: Diario
ORANJESTAD (AAN): Informacion for di Den Haag ta indica cu un delegacion di Staten di Aruba a yega awe 22 di september Hulanda.
Minister Plenipotenciario Suplente mr. Ady Thijsen a encontra e grupo na aeropuerto Schiphol, hunto cu e presidente di Comision di Relacionnan di Reino di Tweede Kamer Mariëlle Paul,
E parlamentarionan cu a yega Diahuebs ta e prome grupo di e delegacion di Aruba cu a bin pa asisti na e reunionnan di IPKO otro siman. E grupo a consisti di Presidente di Staten y lider di e delegacion di Aruba Edgard Vrolijk, Shailiny Tromp-Lee, Louisette Christiaans-Yarzagaray, Hendrik Tevreden y Raymicheline Raymond.
Den e transcurso di e siman aki e resto di parlamentarionan lo yega Hulanda. Diabierna ta trata di Miguel Mansur y Gerlien Croes, mientras cu diasabra lo yega Hulanda Arthur Dowers, Rycond do Nascimento, Marisol Tromp. Alvin Molina y griffier di Staten Herman Hek.
E potret ta cortesia di Arubahuis.


text:
Ayera merdia a tuma luga e apertura oficial di e exhibicion titula “50 aña di luz Perpetuo” cu ta duna honor na 50 aña di existencia di Checkpoint Color y su fundado Sr. Rob Vermeer.
Natusha Croes, productor di e proyecto aki a splica cu e iniciativa a cuminsa dos aña pasa y como un di e modelonan mas jong di Vermeer, un combersacion y colaboracion a cuminsa na unda Vermeer a mustra Croes su potretnan. “Mi a sinti di biaha den mi curason cu un exhibicion ta na su debido tempo”, Croes a expresa.
Asina a cuminsa cu un proceso di digitalisacion di tur e negativonan cu Vermeer tabatin warda. Croes ta conta cu cahanan yena cu negativo a wordo baha for di zolder pa asina por digitalisa, scan, retoca y forma un coleccion grandi di mas di mil potret. Den e exhibicion aworaki por aprecia 200 potret cu a wordo selecta door di yiu homber di Rob Vermeer y director actual di Checkpoint Color, Fernando Vermeer, cu ta encarga cu e instalacion y e exhibicion.
Como productor, Croes a indica, el a zorg pa acerca instancianan manera entre otro UNOCA cu a yuda cu e printmento di potretnan, y Prins Bernhard Cultuurfonds cu a apoya 11 documentario, entrevista, graba cu diferente modelonan cu a traha cu Rob Vermeer desde aña 1972 te dia actual.
“Loke pueblo di Aruba por admira awe ta un coleccion grandi di potretnan cu ta mustra e era moderno di Aruba. Cuminsando na aña 1972 te 2022 bo por wak diferente personahenan importante pa nos historia, manera Betico Croes, Vale Croes, Felis Ras entre otro, icono- y baluartenan di nos isla y bo por wak con Aruba a desaroya e ultimo 50 añanan aki. E ta un momento historico, un momento di aplaudi y un momento di ta hopi agradecido di por ta parti di esaki”, Croes a comenta.
Sr. Rob Vermeer a conta cu el a cuminsa cu su negoshi 50 aña pasa ora el a bin back for di Hulanda, y manera hopi fotografo aworaki, el a cuminsa saca potret di bruid, di famia, di yiuchi etc. Pero el a ripara cu hopi hende tabata kier e potretnan na color y como no tabatin laboratorio di color aki na Aruba, nan mester a manda tur cos pa Corsou of Hulanda y esey tabata dura simannan largo prome cu por a haya e potretnan back.
Asina el a tuma e decision cu mester un laboratorio di color pa potretnan na Aruba, pero e no tabatin e fondonan – ni su famia tampoco – pa cumpra e ekipo necesario. El a sigui conta cu el a cuminsa cana e caminda pa haya e fondonan y danki na contribucion di diferente persona y instancianan, el a alcansa 100mil florin, cu e tempo ey tabata hopi placa y el a cumpra tur e ekipo di color.
“Mi a habri mi luga 3 di augustus 1972 y e prome cliente cu a drenta tabata un di e rumannan Eman cu a pone 10 rol di potret mi dilanti pa laba. Esey tabata un bon señal y for di eynan mi a cuminsa laba potret y tur cos a bay hopi smooth. A bin 24 ora, a bin 1 hour y nos a habri siete diferente tienda rond di Aruba na area di hotel, San Nicolas, Cura Cabay, Oranjestad y nos a cuminsa crece hopi”, Vermeer a bisa.
Pero tempo cu e era digital, telefon a haci su entrada e negoshi a bira hopi menos y lastimamente nan mester a cera e tiendanan un pa un. “Esaki a duel mi echt hopi, no pa e tiendanan pero pa e personal, pasobra den tur e añanan cu nos a traha y nos a crece te yega 40 aña, nan tabata famia y hopi di e personal tabata den nos servicio 10, 20 aña y esey a haci hopi dolor. Pero pa nos por a sobrevivi, e tabata un necesidad”, el a remarca.
Tur e tiendanan a cera y Checkpoint Color a drenta Columbusstraat y nan cuminsa cu menos empleado te cu Fernando a tuma e negoshi di famia aden su mannan.
“Fernando a haci Checkpoint na su idea y ainda e base ta fotografia, pero den e edificio dilanti el a haci un estilo di museo y Checkpoint ta wordo usa ainda pa graba, pa saca potret. Hopi danki na Fernando cu su creatividad por a laga nos biba mas den futuro”, Vermeer a agrega.
E apertura a conta cu presencia di varios Minister, entre nan Minister di Finanzas y Cultura, Xiomara Maduro, ken a tuma e oportunidad pa felicita Checkpoint Color cu 50 aña di existencia y Sr. Vermeer pa su cumpleaño. Y alabes a haci entrega di un recuerdo di su parti na Sr. Vermeer pa e trabou realisa durante 50 aña.
“Mas cu claro nos no kier laga un momento asina special bay sin cu nos ta trece un tiki di nos curason, pasobra locual cu Rob ta haci pa cincuenta aña, ta capta y colecta recuerdo, memoria di nos pais. Awe mi tabata kier duna un regalo chikito cu nos ta entrega cu hopi amor y hopi gradicimento pa e 50 añanan di tur esfuerso, pero mas cu tur cos masha danki pa capta y conserva e memoria di nos pais a traves di fotografia pa 50 aña”, Minister Maduro a expresa.


text:
KRALENDIJK – Djadumingu mainta algu despues di 7’or , notifikashon a drenta na warda di polis ku un aksidente di tráfiko a kaba di tuma lugá na e krusada T na altura di kaya Industria pariba i kaya Maximiliana Rosario.
Un outo di famia riba kaya Industria pariba ku ke a subi kaya Maximiliana Rosario pa un òf otro motibu no a tuma nota di e skuter ku tabata aserkando.
E outo a chep den e skuter pa kual e shofùr di e skuter a kai i sufri algun herida.
E bon notisia ta ku shofùr di e skuter tabata tin su hèlm bistí.
Polis i ambulans a presentá na e sitio i a atendé ku e víktima.
FUENTE: LIVE 99 FM.
NOTISIA KU BO POR KONFIA.